סילבוסים תשס"ג

06621017:	"אהבת אם": מיתוס או ביולוגיה ? *
ד"ר בשמת אבן-זהר
"Mother Love": Myth or Biology?
שיעור, סמסטר ב'
הקורס יוצא מדיונו של פיליפ אריאס ב"מושג הילד", ומדיונה של אליזבת באדנטר במושג "אהבת האם", שנלמדו במסגרת המבוא לפואטיקה של ספרות ילדים. לצד הדיון ב"אהבת האם" כמושג היסטורי בתרבות, ייבחנו גם גישות מדעיות אחרות, בעיקר אנתרופולוגיות וביולוגיות (ג'ון באולבי, מרדית סמול, ג'ין לידלוף), וייבדקו גם הגישות "בתוך התרבות" (ד"ר ספוק, פנלופי ליץ').
חובות התלמידים: עבודה בסיום הקורס. תאריך הגשה אחרון: 10.8.2003.   אין מועד נוסף.
*  דרישות קדם:   קורס המבוא של ההקבץ: "מבוא  לספרות ילדים ותרבות הילד".

06621246:	גרמניה - היסטוריה, חברה ותרבות במאות ה- 19 וה- 20
מר דורון אברהם
Germany - History, Society and Culture in the 19th and the 20th Centuries
שיעור, סמסטר א'
מטרת הקורס היא לעקוב אחר מהלכה של ההיסטוריה הגרמנית במאות ה- 19 וה- 20. במסגרת זו ייבחנו האירועים הפוליטיים המרכזיים שהתרחשו בגרמניה בתקופה. כמו-כן, יכלול התרגיל דיון בתמורות החברתיות והכלכליות ובביטויים שונים של התרבות הגרמנית, כפי שהתפתחו במאתיים השנים האחרונות, תוך ניסיון לעמוד על השפעות הגומלין  שבין הפוליטיקה, החברה והתרבות. הדיון בסוגיות הללו ישלב התייחסות לקונטקסט האירופי והשוואה למתרחש במדינות שונות ביבשת.    

06621269:	הסייברספייס כמרחב חברתי: היבטים סוציולוגיים ואתנוגרפיים 
של הרשת
מר משה אלחנתי
Cyberspace as Social-space: The Net-Society: Social and Cultural Aspects
שיעור, סמסטר א'
ההנחה המניעה שיעור זה גורסת, זאת בניגוד להשקפה הפופולרית, כי תרבות הסייבר איננה מהפכה גמורה, אלא מכילה יסודות רבים של המשכיות בעיקר בכל הנוגע באופן שבו מתעצבת הפורמציה החברתית. לפיכך, מבקש השיעור להציג את הפרקטיקות החברתיות והקודים התרבותיים הרווחים בחברת הרשת, באמצעות מסגרות תיאורטיות ידועות ומקובלות וחשוב מכל, שאינן אקסלוסיביות למחקר הסייבר. הישענות זו על מודלים תיאורטיים מסורתיים מאפשרת לקיים את הדיון בתופעת הרשת כבתופעה נורמטיבית של תרבות, ולחלץ כך את הדיון בתרבות ובחברת הסייבר מן המתחם האזוטרי שבו היה שרוי עד לשנים האחרונות.
הסייברספייס יוצג אפוא, בעזרת כמה מקרי בוחן מפורסמים, כמרחב חברתי פעיל ולא כפי שטוענים כמה מבקרים, כתחליף עקר שכולו הדמיה. במסגרת זו אנו נתייחס לסייבר כאל מערכת תקשורת חובקת כל הווה אומר, מקום בו אנשים מתקשרים ומנהלים מערכת חיים משמעותית ולו רק, מעצם היותה קומפלמנטרית לעולמם הפיזי. רוצה לומר, הפעולה בסייבר 'כמשחק עמוק' המכיל ערך פרשני רב דווקא ביחס לפעולה בסביבת החיים הלא וירטואלית.
בנוסף, וכיאות לאופיו המבואי של השיעור, יושם דגש על הכרות ראשונה עם ספרות המחקר הקלאסית של הסייבר החל מימיה הראשונים אי שם לקראת סוף שנות ה- 80, ועד לספרות המחקר העכשווית והביקורתית יותר. בהקשר הזה, יכירו הסטודנטים את מכלול משאבי האינטרנט העומדים כיום לרשותו של החוקר כמו, כתבי עת אלקטרוניים ופורומים שונים של דיון שעניינים בתרבות הדיגיטלית בכללותה.
להלן, כמה מן הנושאים בהם מתכוון השיעור לעסוק:
מהפכת המידע, הוליזם ואוטופיה חברתית.
סוציולוגיה ואתנוגרפיה של הרשת: דגמים תרבותיים.
הפעולה החברתית ברשת: לימינאליות, לימינואידיות ומשחק.
וירטואליות ושאלות של זהות: הסייבורג והגוף.
הקולקטיב הוירטואלי: קהילות וסוגיות של קוהרנטיות חברתית. 
היפרטקסט, ארגון ידע ובקרה חברתית.
אמנות בעידן הרשת: שלב חדש ביחסי יצרנים צרכנים.
ביקורת הסייבר: פסימיזם טכנולוגי או לודיזם חברתי.
חובות התלמידים: השתתפות פעילה בשיעורים, מבחן מסכם.

06621271: 	אופטימיזם טכנולוגי ומיתוס הסְפָר בעיתונות הסייבר האמריקאית 
מר משה אלחנתי
Culture and Cyber-culture: Techno-Optimism and the American Cyber-Journalism
שיעור, סמסטר ב'
כיצד נוצרה תרבות הסייבר? מיהם מחולליה? וכיצד התגבש עולם הדימויים שבעזרתו אנו מגדירים ומזהים את המכלול התרבותי שבמרכזו רשת האינטרנט. שאלות אלה ואחרות יעמדו במרכזו של השיעור וינחו סדרה של דיונים בנושאים העיקריים שהעסיקו ואף כוננו את השיח הסייברי. המחשבה המונחת בבסיסו של שיעור זה, רואה אם כן את תרבות הסייבר כתוצר של שיח ערני ואגרסיבי שהתקיים בעיקר לאורך שנות ה- 90, כשהוא מתנהל לא רק במרחב הוירטואלי ובעולם האקדמי אלא, ואולי בעיקר, מעל דפי העיתונות המודפסת, בקולנוע ובשאר אמצעי התקשורת. המאפיין העיקרי של שיח זה היה התנודדותו בין  אופטימיזם טכנולוגי ותרבותי שגלש לא פעם לרטוריקה מתלהמת ואוטופיסטית לעילא, לבין פסימיזם תרבותי שהציג תמונת עולם שכולה דיסטופיה מייאשת.
באמצעות קריאה ביקורתית בטקסטים נבחרים מעיתונות הסייבר של שנות ה- 90, נראה, בין השאר, כיצד הוצגה הטכנולוגיה הדיגיטלית כהבטחה ל'עולם חדש אמיץ', ובאיזה אופן נוסחו הנבואות שציירו את הסייבר כמרחב חברתי חדש ומהפכני, שבו פועלים סייבורגים נטולי בשר וחסרי מין המרכיבים לכאורה חברה רב תרבותית והטרוגנית. ולבסוף, מדוע הפך החזון של הסייבר כגן עדן של כלכלה אולטרה-ליברלית וחממה של היוזמה הפרטית, מחד גיסא למרכיב כה חשוב ומרכזי בהתהוותה ובהפצתה של תרבות הסייבר ומאידך גיסא, לסימן מובהק לאמביוולנטיות של תרבות זו. 

נושאי הדיון
דגמים של אוטופיזם טכנולוגי.
תרבות הסייבר: העולם עפ"י מונדו 2000 [ Mondo 2000 ]
שיח הסייבר א': טכנו-רומנטיציזם
שיח הסייבר ב' : טכנו-אבולוציוניזם
שיח הסייבר ג' : רטוריקת-הספר [ the frontier rhetoric]
כלכלה ויחסי עבודה בעולם הוירטואלי.
זהות, מין וקהילה בעולם של סייבורגים.
היפר טקסט וחלום Xanado: העולם כספרייה.
הסייבורג הפוליטי: חלומות של דמוקרטיזציה.
אמנות בעידן הסייבר: בין בידור למשחק.
סרבני הסייבר: ביקורת לגיטימית או חרדה קיומית?
חובות השיעור
בחלק מן המפגשים המיועדים, יידרש כל סטודנט לקרוא ולהציג בקצרה אחד מן הטקסטים העיתונאיים המצויים במאגר הטקסטים של השיעור [המאגר יוצג במסגרת virtual tau]. על בסיס רפרזנטציה זו, ייערך בתום הסמסטר מבחן בית שבמסגרתו יגיש הסטודנט חיבור בהיקף מצומצם המודרך ע"י שאלות מנחות, ונעזר בחומר ביבליוגרפי נוסף ע"פ הנחיות המרצה. 
ציון הקורס יורכב משקלול הרפרזנטציה ומבחן הבית.

 06621293:     מסורת ושינוי בתיאטרון הספרדי של המאה ה-20
ד"ר בלהה בלום
Tradition and Change in 20th Century Spanish Theatre
שיעור, סמסטר א'

התיאטרון הספרדי של המאה ה-20, כביטוי תרבותי מובהק, התקיים תוך דיאלוג מתמיד בין הווה ועבר, בין מסורת ושינוי, המאפיין את התרבות הספרדית בכלל. בקורס זה יידונו ההשפעות של העבר הרחוק והקרוב על ההווה בפרספקטיבה של העשייה התיאטרונית בספרד, על רקע 40 שנות הדיקטטורה של פרנקו, התקופה שלפניה והתקופה שאחריה. היצירה הדרמטית של פדריקו גארסיה לורקה (המאה ה -20) והקשר שלה ליצירה של לופה דה וגה (המאה ה-15) יהוו ציר עיקרי בקורס זה. 

06622104:  מגדר, עדה, "גזע" ולאום: האחרות הכפולה של נשים מזרחיות
גב' דולי בן-חביב
Gender, Ethnicity, “Race” and Nation: The Double Otherness of Mizrahi Women
שיעור, סמסטר א'
בחלקו הראשון הקורס יבחן את הדרך שבה מגדר נבנה בצומת של יחסי כוח אחרים כגון: יחסי כוח בן עדות, "גזעים" ואומות; בחלקו השני יתמקד הקורס במקרה הייחודי של נשים מזרחיות בישראל.
נעסוק בקורס בטקסטים תיאורטיים כלליים ובטקסטים ספרותיים עבריים. במהלך הקורס נקרא את הכתבים התיאורטיים של פאנון, סעיד, ספיבק, מוהנטי וקאנדיוטי, כתבים השייכים לזרם של חקר השיח הקולוניאלי והתיאוריה הפוסט-קולוניאלית. נעיין בטקסטים הספרותיים של ס' מיכאל, נ' פוחצ'בסקי, נ' וישניצר ובסרטה של חנה אזולאי-הספרי "שחוּר". במהלך הדיון ביצירות אלו נקדיש תשומת לב נכרת לייצוג האישה המזרחית על רקע ההגירה הגדולה מארצות האיסלאם לישראל בשנות ה- 50 ועל רקע מפגש התרבויות.

06623048:	לאומיות ודמוקרטיה ישראלית: שורשים היסטוריים ופילוסופיים
ד"ר אבי בראלי

Historical and Philosophical Roots of Republican Nationalism in the Israeli Democracy
סמינר, סמסטר א'
הסמינר יתחקה אחר המקורות ההיסטוריים והפילוסופיים של הממלכתיות הדמוקרטית-רפובליקנית שהתפתחה במדינת ישראל על יסודות המוסדות הפוליטיים הציוניים שקדמו לה. הוא יתבסס על עיון בטקסטים פילוסופיים, הגותיים ופוליטיים ומצריך התנסות מוקדמת מינימלית בניתוח טקסטים פילוסופיים או בניתוח תעודות היסטוריות.

06621273:	מקום לדאגה – אתיקה של נשים בתיאוריה הפמיניסטית                האמריקאית  *
גב' נעה גדי

TLC (Tender, Loving, Care) Female Approach to Ethics in American Feminist Philosophy    
שיעור, סמסטר  ב'
הכותרת של הקורס באה לציין נקודה בולטת בפער בין תפישת היסוד של תיאוריות מוסר רציונליסטיות לבין תפישת היסוד באתיקה הפמיניסטית: הניגוד לכאורה בין עקרון הרצייה הפרטיקולרית לבין עקרון החובה האוניברסלית, שאותו ניסח באופן המובהק ביותר פילוסוף הנאורות הגדול עמנואל קאנט, כבסיס לכל התנהגות מוסרית. הקורס בא לבחון את טיבה של הביקורת הפמיניסטית על תיאוריות המוסר הרציונליסטיות ואת הניסיון להעמיד את האתיקה או ההתנהגות המוסרית על יסוד עקרונות אחרים מן העקרונות האנליטיים-רציונליים, שרב רובו של הדיון הפילוסופי בשאלת המוסר נשען עליהם למן קאנט ואילך. כנגד המודל ההסברי הרציונליסטי, קידמו תאורטיקניות פמיניסטיות את הטענה, כי אי אפשר למצות התנהגות או תגובה מוסרית במונחים של חשיבה דדוקטיבית (גזירה מתוך חוקים כלליים) ושל ציות לאידיאלים מתוך הכרה רציונלית בנכונותם. במקום 'החובה המוסרית' קידמה הביקורת הפמיניסטית, בעקבות עבודתה החלוצית של קרול גיליגן, את הדאגה כבסיס מוטיבציוני להתנהגות מוסרית; במקום המודל של 'החוזה החברתי' (הובס, לוק, רוסו), לפיו פרטים בחברה מקיימים הסכם מחייב לגבי כללי 'עשה ואל תעשה' ומצייתים לעקרונות מופשטים של צדק והגינות, דיברה האתיקה הפמיניסטית על רגשות אותנטיים וספונטניים של אמפתיה ורצון לנתינה. 
אתיקה פמיניסטית – לא רק כסוג של ביקורת אלא גם כאלטרנטיבה תיאורטית ומעשית – העלתה את התביעה לאתיקה שוויונית שתתבטא בעקרונות ובפרקטיקות שמייצגים גם את הניסיון ואת האינטרסים המוסריים של נשים. במובן הביקורתי, התיאוריה המוסרית הפמיניסטית קשורה לביקורת הפמיניסטית על תפישות היסוד והפילוסופיה של המדע הפוזיטיביסטי. מכאן הדרישה של אתיקה פמיניסטית לרביזיה בהנחות אונתולוגיות ואפיסטמולוגיות מסוימות או המרה מוחלטת שלהן בהנחות אחרות. 
חלקו הראשון של הקורס יעסוק בהתוודעות למקורות הרעיוניים של תיאוריות המוסר המקובלות בחשיבה המערבית ובהבנת סוגיות היסוד של הדיון המוסרי. חלקו השני יעסוק במאפיינים של הגישה הפמיניסטית למוסר, בטיבה של קריאת התגר על החשיבה הגברית שמאפיינת תורות מוסר מסורתיות, ובטיבה של האלטרנטיבה המוסרית הפמיניסטית דרך בחינה של כמה מן ההוגות הבולטות בתחום והשאלות, הדגשים, היעדים והערכים אותם ניסו לקדם למרכז הדיון המוסרי הפילוסופי כמו גם לשדה החברתי-פוליטי.
* 	הקורס זהה בתוכנו לקורס "בגלל שאני רוצה, לא בגלל שאני חייבת: האתגר הפמיניסטי..." שהתקיים בשנה"ל תשס"ב.

06623051:	תרבות והתנגדות: שולטים, נשלטים והמאבק לצדק חברתי
	ד"ר איתן גינזברג
Culture and Resistance: Rulers, Subjects and the Struggle for Social Justice

סמינריון, סמסטר א'
הקורס יעסוק ביחסים המורכבים שבין הגמוניה והתנגדות עממית על רקע מצבי עבדות ואפליה גזעית מובנית, מלחמות שחרור לאומי, מהפכות והסדרים בינלאומיים, שבעקבותיהם מכוננות ישויות מדיניות רב-אתניות וגזעיות חדשות. תהליכים אלו מעוררים, ברוב המקרים, מאבקים בין אליטות מייסדות לבין קבוצות חברתיות נשלטות (בעקרן קבוצות אתניות, גזעיות ופרולטריות נחותות), על ההגמוניה החברתית-תרבותית, שבעיצומם נחשפות, משוחזרות, ונבנות מחדש, תרבויות עממיות וזהויות קולקטיביות, המתורגמות לשפת התנגדות אנטי-הגמונית. במקרה הטוב מסתיימת התנגדות זו ביצירת קווי שיח משותפים, או מה שפיליפ קוריגן (Corrigen) מגדיר כ- common material and meaningful framework for living through, talking about, and acting upon social orders characterized by domination; במקרה הרע היא מסתיימת בפרצי אלימות, התקוממות עממית, מלחמת גרילה, או מה שנפוץ יותר, שימוש במגוון רחב של "נשק החלשים" (דבקות במסורות פרטיקולריות, נאמנות עזה למקום או ל"מולדת הקטנה", שימור אגדות עם, פולחן שיבטי קמאי, התנכרות וזלזול בתרבות ההגמונית, אדישות, התחמקות, שמועות, רכילות, הומור, מחאה גלויה ועוד), השוחקים מבפנים את הסדר החדש המבוקש.
לאחר מבוא תיאורטי, יעסוק הקורס המוצע במספר מקרים של מאבק החלשים לתרבות ולצדק חברתי שמקורם בדרום מזרח אסיה (מלזיה), במזרח התיכון (מצרים, תורכיה), באירופה (צפון אירלנד), ארה"ב (תוך התמקדות בבעיית העבדות ובשאלות האפליה וההפרדה הגזעית המובנות לאחר חיסולה של העבדות) ובאמריקה הלטינית (מכסיקו ופרו). המבוא התיאורטי עצמו יתבסס על ספריו של ג'יימס סקוט, מפתח תיאוריית הקשר שבין הגמוניה, תרבות ומאבק החלשים בנסיבות של שינוי היסטורי דרמטי, על כתביהם של גרמשי, הוגה מושג ההגמוניה, ומבקריו, על ספרו החלוצי של סטנלי אטקינס (Etkins) בנושא העבדות בארה"ב ודפוסי התנגדות השחורים, על ספרו של קליפורד גירץ והרצאותיו של חיים חזן ואחרים, שעסקו בשאלת התרבות, ובמהותה של מה שמכונה "תרבות עממית". 
בשל מבנהו ומשקלו התיאורטי "הכבד" מוצע הקורס במתכונת סמינריונית. לדעתי הוא יתאים להקבצים העוסקים בלימודים אמריקנים, מפגשי תרבויות, צדק חברתי ולימודי ספרד, פורטוגל ואמל"ט.

06622107: 		הנפש - ההתמודדות עם החידה בימי הביניים
מר מיכאל גרינפלד

Confronting the Question of the Soul in the Middle Ages
שיעור, סמסטר ב'
קורס זה יוקדש לאופן בו התייחסו אנשי ימי הביניים לנפש ולמחלות הנפש. זאת תוך דגש מיחד על התפיסות המדעיות-רפואיות הרווחות בתקופת ימי הביניים – תפיסות שהתפתחו בחברה היוונית בעת העתיקה, השתמרו והמשיכו להתפתח בחברה הערבית, וממנה הועברו למערב אירופה. 
נפתח את הקורס בדיון על הדרך הראויה להתמודד עם הסוגיה המדוברת: כיצד למדים על ההיסטוריה של הנפש ושל מחלות נפש, איזו מן היסטוריה זו (היסטוריה חברתית, אינטלקטואלית, תרבותית) ומהו מושא המחקר שלה. מכאן נעבור לסקירת התפיסות הפילוסופיות והרפואיות היוונית אודות הנפש ומחלותיה, ובמידת השפעתן של אלה על השיח הרפואי הימי ביניימי. כמו כן נדון בקצרה באלטרנטיבה לתפיסה המדעית, זו שהוצעה על ידי הנצרות, האיסלאם והיהדות. חלקו העיקרי של הקורס יוקדש לשיח הרפואי המתפתח בימי הביניים סביב סוגיית מחלות הנפש – מה נתפש בשיח זה כמחלת נפש, כיצד התייחסו הרופאים למחלות אלה, כיצד התייחסו לאלה אשר סבלו מן המחלה, ומהו הטיפול שהוצע להם/ן. דיון זה ייעשה תוך התייחסות לשאלת ההשפעה ההדדית בין השיח הרפואי לשיח הדתי בנושאים אלה.
במהלך השיעורים נבחן גם את ההצדקה לעיסוק בנושא המוצג בכותרת הקורס. במילים אחרות, נשאל את עצמנו האם ניתן להצביע על ייחודיות כזו או אחרת בתפיסות הרפואיות של ימי הביניים, או שמא מדובר בהמשך ישיר של התפיסות היווניות הקדומות יותר (העובדה שמירב ספרי ההיסטוריה של הפסיכולוגיה מקדישים פרק קצר ביותר, אם בכלל, לשיח הרפואי הימי ביניימי, מלמדת שהדיון המוצע בקורס אינו מובן מאליו). אם ננסח זאת במשפט שאלה, תהיה זו: האם יש "היסטוריה" לפסיכולוגיה של ימי הביניים? 

06621295:		מגדר ועדה בעידן הגלובליזציה
ד"ר הנרייט דהאן כלב

Gender and Ethnicity in the Era of Globalization
שיעור, סמסטר ב'

התופעה של פיצול והתבחנות בקרב תנועות פמיניסטיות הנה שכיחה בעולם והיא נוצרת על רקע של יחסים בין עדות גזעים ומעמדות. התופעה הֶחריפה בעידן הגלובליזציה והציבה את התנועות הפמיניסטיות בפני שאלות הקוראות תגר על הרלוונטיות של סדר היום של תנועות פמיניסטיות מערביות. בקורס זה נעסוק בפיצול שהתחולל בפמיניזם הישראלי והצמיח את הזרם הפמיניסטי המזרחי. באמצעות מקרה מבחן זה ניגע בבעיות ניצול נשים בידי נשים, עוני של נשים, מאבק להשכלה של נשים כהות, תעשיות מין וגילוייהן בהקשר של נשים כהות. 

06621752:		תרגיל ל"מבוא לתרבות ישראלית" – קולנוע
מר שמואל דובדבני

Introduction to Israeli Culture: Talking Film
תרגיל, סמסטר א'
השיעור יעסוק בזיקה המשמעותית של הקולנוע הישראלי אל החברה והתרבות בארץ, ובמקומו ביחס למערכות תרבותיות אחרות דוגמת התיאטרון, הספרות והטלוויזיה. נדון באופן שבו מצאה האידיאולוגיה הציונית את ביטויה בסרטים שנוצרו בארץ, וכן בדרך שבה טיפח הקולנוע הישראלי – ובהמשך גם פירק – מיתוסים ציניים מרכזיים. נעמוד על חשיבותם של כמה מיוצרי הסרטים הבולטים בארץ (קישון, גולן, זוהר, דיין, נשר והפנר) ובאמצעותם נכיר כמה מהדגמים המאפיינים את הקולנוע הישראלי. התרגיל ילווה בהקרנת סרטים באורך מלא.

06621013:		     מבוא לספרות ילדים ותרבות הילד 
גב' יעל דר-קליין

Introduction to Poetics of Children’s Literature and Child’s Culture
שיעור מבוא, סמסטר א'
מתי נולד הילד המודרני ומתי נוצרו הטקסטים עבורו? מה קרה לכיפה אדומה בדרך למאה העשרים? מדוע מכחישים הסופרים לילדים, גם המפורסמים והמוכרים ביותר, שהם כותבים לילדים? מה קורה לאותו סיפור כשהוא נכתב כרומן לילדים וכשהוא נכתב כנובלה למבוגרים? למה כתב לואיס קרול שלושה נוסחים שונים של עליזה בארץ הפלאות? מה עבר על מסעי גוליבר לאחר שנדד מספרות המבוגרים אל ספרות הילדים? לאן נעלמים המבוגרים בספרים שמבוגרים לא אוהבים לתת לילדים? שאלות אלה ואחרות נידונות בקורס באמצעות דיון המחלץ את הספרות לילדים מן המסגרת הפדגוגית הצרה שבה נידונה בדרך כלל, ודן בה בהקשרים תרבותיים נרחבים.
התלמידים יחויבו במהלך הסמסטר במבחן ביניים, שניתן במהלך השיעור, ובמבחן סופי, שניתן כבחינת בית.

06621289:  	גזע, מעמד, מגדר ויחסים בין-דוריים בספרות הילדים האנגלו-אמריקנית במאה ה- 19  *
גב'  יעל דר-קליין וגב' תמי רזי

Race, Class, Gender and Inter-Generational Relations in Anglo-American Children’s Literature in the Nineteenth Century
שיעור, סמסטר ב'
העשורים האחרונים של המאה התשע עשרה היו שנות שגשוג חסר תקדים בתחום הכתיבה לילדים ולנוער באנגליה ובאמריקה. לראשונה בהיסטוריה של המערב נוצרה ספרות מובחנת לדור הצעיר: כתבי עת לבנים ולבנות, ספרי הדרכה וספרות יפה, שלימים תיקרא "תור הזהב הראשון של ספרות הילדים האנגלו-סקסית".  ספרות זו ביטאה תפישה מובחנת של ילדות ונעורים וסימנה ערוץ תקשורת בין-דורי חדש ורב פוטנציאל. 
קורס זה מעמיד במרכזו ספרי ילדים קנוניים שהופיעו באנגליה ובאמריקה במאה התשע עשרה: ילדי המים (צ'רלס קינגסלי, 1863), אליס בארץ הפלאות (לואיס קרול, 1865), נשים קטנות (לואיזה מיי אלקוט, 1868), הלורד פונטלרוי הקטן (פרנסס הודג'סון ברנט, 1886), ספר הג'ונגל (רודיארד קיפלינג, 1894) והקוסם מארץ עוץ (פרנק  באום, 1900). 
הדיון בספרים אלה ישלב קריאה ספרותית והיסטורית. נעקוב אחר התפתחות הכתיבה הספרותית לילדים ונזהה מגמות מרכזיות בפואטיקה שלה. כן נתמקד בהקשרים ההיסטוריים העולים מספרות זו, כגון: קולוניאליזם ויחסים בין-גזעיים, עליית מעמדות הביניים ויחסים בין-מעמדיים, ותפישות חדשות של מגדר ומיניות. 
דרישות הקורס: השתתפות חובה, מטלות כתיבה במהלך הסמסטר ובחינה בסיום הסמסטר   
·	תלמידים שהשתתפו בקורס  "פיטר וונדי פורשים כנפיים" בשנת הלימודים תשס"ב לא יוכלו להירשם  לקורס זה.

06622106:	סיפורי התבגרות ארץ-ישראליים: השתקפויות בספרות ובפסיכואנליזה
ד"ר דורית הופ
Israeli Adolescence: Reflection in Literature & Psychoanalysis  
שיעור, סמסטר ב'
הקורס יעסוק בפרשנות פסיכואנליטית של טקסטים ספרותיים. הטקסטים הנבחרים עוסקים בתהליכי חניכה של מתבגרים ומתבגרות בחבה הארץ-ישראלית משנות השבעים ואילך. תהליכי ההתבגרות יוארו על הרקע החברתי – תרבותי של התקופה המתוארת בכל יצירה. נבחן את התיאוריות של אריק אריקסון, מלאני קליין, ודונלד ויניקוט, שישמשו בסיס לפרשנות של הטקסטים. בין הסופרים שיילמדו בקורס: עמוס עוז, יהושע קנז, יהודית קציר, נורי זרחי, רות אלמוג, דוד בוסי, סמי ברדוגו.

06622115:  כמו באגדות – דברים שוולט דיסני לא סִפר לכם
גב' רוני הלפרן

Reading Fairy Tales: Things Walt Disney Never Told You
שיעור, סמסטר ב'
אין חולק על התפקיד המרכזי של התרבות הפופולרית האמריקנית בהבנייתו של ההבדל המיני.  השאלה המתבקשת להבנת תפקיד זה היא, מהן המשמעויות שנושאים הטקסטים של המדיה האמריקנית עבור הצרכנים שלהם, באמריקה ומחוצה לה, בעולם הגלובלי.  מדורת השבט של הכפר הגלובלי נמצאת באמריקה ומשם משוגרים דימויים ואייקונים תרבותיים לרחבי העולם, ובהם הדימויים המיניים והמגדריים.  תעשיית החלומות ההוליוודית אחראית על מירב הטקסטים שאנו פוגשים וכשמה כן היא:  תעשייה שמעצבת את חלומותינו, את הפנטזיות, את המודלים לחיקוי ואת השאיפות והאידיאלים, כמו גם את תפישת העצמי שלנו ואת אופק ציפיותינו ושאיפותינו.
בקורס זה נתבונן מנקודת מבט ביקורתית ופמיניסטית בגירסה ההוליוודית האמריקנית לסיפורי המעשיות (סיפורים עממיים, אגדות, ספרות פופולרית) המוכרים לנו באמצעותם ובתיווכם של טקסטים קולנועיים של וולט דיסני ואחרים (אישה יפה, נערה עובדת).  נקרא בטקסטים אלה תוך השוואתם לגירסות ספרותיות מוקדמות.  ניתן את הדעת לרווחים ולהפסדים הנגרמים לנשים כקוראות אל מול הגירסה האמריקנית של הנרטיבים העממיים.

06622101:		מפגשים תרבותיים בין יהודים וקתולים בראשית העת 			         החדשה באירופה
ד"ר רוני ויינשטיין

Jewish-Catholic Interreligious and Intercultural Encounters in Italy, during Confrontation Time of Counter-Reformation.
שיעור, סמסטר א'
הקורס יתאר מפגש מסוגים שונים בין יהודים וקתולים, ויתמקד במקרה הבוחן האיטלקי. יתרונו בכך כי יהודי איטליה המשיכו לגור באותו אזור משלהי העת העתיקה עד לימינו. רצף יישובי ותרבותי מאפשר לבחון התפתחות של תופעות חברתיות ותרבותיות ברצף זמנים ארוך ביותר. נוסיף על כך גם את שפע התיעוד שנשאר בארכיונים יהודיים באיטליה מן המאות ה-16 וה-17, וספרות המחקר העניפה באיטליה מן השנים האחרונות העוסקת בתופעות המפגש בין יהודים וקתולים במקום.
במונח "מפגשים", הכוונה לסמן את אותם תחומים שבהם הייתה השפעה הדדית בין המסורות היהודיות והקתולית: חיי יום-יום, דפוסי חינוך מפתיעים, תרבות צעירים כולל בילוי וחיזור, אלימות והיחסים עם חברת המבוגרים, פייטיזם דתי ופראקטיקות דתיות, דפוסי מגורים מקבילים, הגברת הפיקוח החברתי וכינון מנגנונים של משמעת, אתוס הכבוד והבושה, תופעות מאגיות או פארא-מאגיות, מגע בתחום הרעיונות, התפקיד המשמעותי של רטוריקה והתבטאות בכתב.

06621104:	היבטים בהיסטוריה של המיניות באירופה במבט נוצרי-קתולי מול יהודי
ד"ר רוני ויינשטיין
Sexuality and Sexual Morality in Catholic and Jewish Traditions in Europe from Middle Ages to Early Modern Period
שיעור, סמסטר א'
בקורס זה נסקור תפיסות יסוד במסורות היהודית מול הקתולית בנושא מיניות, היחס לגוף, ומוסר מיני, בסוגים שונים של ספרות מימי-הביניים עד שלהי המאה ה- 17. במהלך השיעור נפריך את העמדה הפשטנית לפיה המסורת הקתולית מציגה עמדה חד משמעית של דחיקת הגוף והתנגדות למיניות או להנאה מינית. לשם כך נסתמך על סוגות ספרותיות מגוונות כמו ספרות מוודים, חוק קאנוני, תיקים משפטיים, חקירות אינקוויזיציה. גם בצד היהודי תעמוד לדיון העמדה השגורה לפיה המסורת היהודית מעודדת ורואה בחיוב פעילות מינית בתוך מסגרת המשפחה. נכיר את החיבורים הראשיים העוסקים בנושא זה, כמו אגרת הקודש לרמב"ן, חיבורי הראב"ד, וספרות מוסר ושו"ת עד שלהי המאה ה- 17, שהיא נקודת מעבר קריטית לנושא זה.   

06621265:	מפגש בין תרבויות בלב הים התיכון: סיציליה בימי הביניים
ד"ר נדיה זלדס
Meeting Between Mediterranean Cultures: Sicily in The Middle Ages
שיעור, סמסטר א'
סיציליה היא האי הגדול ביותר  בים התיכון ומיקומה מציב אותה בצומת הדרכים שבין מזרח למערב, בין אירופה לבין אפריקה.  תולדותיה של סיציליה בימה"ב הולידו מיתוס - מיתוס תור הזהב של התקופה הנורמנית.  התייר המודרני עומד משתאה מול עבודות הפסיפס המרהיבות, המבנים המפוארים ששרדו מן העבר.  ההיסטוריון מבקש לראות בסיציליה של המאות 13-12  דוגמה לסובלנות דתית ותרבותית ולקיום משותף והרמוני בין מוסלמים, נוצרים ויהודים.  דורות רבים של היסטוריונים ביקשו למצוא הסבר לסיומו של תור הזהב ולהבין את הסיבות לדעיכתה הפוליטית של סיציליה ולנחשלותה הכלכלית בתקופה המודרנית.  אבל עד כמה היה תור הזהב באמת כזה ? האם הייתה סיציליה המדיאבלית "מדינה למופת"?  למה חתרו המלכים הנורמנים כאשר הקימו כמה מן הכנסיות היפות ביותר בעולם הים-התיכון?  מה מסתתר מאחורי תיאטרון הבובות הסיציליאני?  בכל אלה נדון במהלך השיעור, תוך שימת דגש על היבטים תרבותיים ועל האינטראקציה בין העדות והתרבויות השונות המרכיבות את אוכלוסיית האי.

06621268:	הרפובליקה הישראלית הראשונה: 1949-1977
ד"ר דוד טל
The First Israeli Republic: 1949-1977
שיעור, סמסטר ב'
נושא 1.		ישראל על פי בן-גוריון
		נושא מבוא: חברה, משטר ותרבות ישראליים בעיני בן-גוריון.
נושא 2.		הרפובליקה הישראלית הראשונה, 1949-1977
		א.	הגמוניה מפא"יניקית.
נושא 3.		בין מלחמה למלחמה למלחמה
		מהסכמי שביתת הנשק ועד ביקור סאדאת (שני נושאים).
נושא 4.		מ"כור ההיתוך" ל"פנתרים השחורים".  יהדות המזרח והחברה הישראלית.
נושא 5.		הדרך הארוכה מכלכלה  ריכוזית לכלכלת שוק.
נושא 6.		רוחות העבר: משפט קסטנר,  משפט אייכמן, וזיכרון
נושא 7.		גבולות הלאומיות  א.: ישראל מול אזרחיה הערביים.
נושא 8.		גבולות הלאומיות  ב.:  חילונים, דתיים וחרדים.
נושא 9.		בעיה נוכחת-נפקדת: ישראל והפלסטינאים.
נושא 10.	הרפובליקה הישראלית הראשונה 1949-1977,
		ב.	הימין בגרסתו הישראלית.
נושא 11.	סיכום:  12 השבטים, או בערך. 
		מקורות תהליכי הפרגמנטציה בחברה הישראלית לאחר מלחמת ששת הימים.
הדיון בחלק מהנושאים ישתרע על פני יותר משיעור אחד.

06621251:	הפגיעה השלישית - דמות האדם בראי הפסיכואנליזה
מר יוסי טריאסט

“The Third Blow” – The Image of Man in Psychoanalysis
שיעור, סמסטר א'
"שלוש פגיעות ספגה האנושות בגאוותה; אחרי המהפכה הקופרניקאית והדרוויניזם- הפסיכואנליזה היא אולי המכאיבה מכולן" (פרויד). בקורס מבוא זה תושם הפסיכואנליזה על הספה, תוך ניסיון לבחון בראיה ביקורתית את התפתחותה של התיאוריה שהותירה חותם כה עמוק על תרבות המערב ושרדה את חילופי המילניום – קונטרברסלית כתמיד. מלבד הצגת רעיונותיה המרכזיים של הפסיכואנליזה יושם הדגש על זיהוי מאפייני דמות האדם (בתפקידו כמטפל וכמטופל) כפי שאלה מצטיירים במודלים השונים של הפסיכואנליזה מפרויד ועד ימינו. תפיסת דמות האדם מתפתחת במקביל לתהליך התפתחותה של התיאוריה – מ"אובייקט חלקי" המחפש את מהותו האמיתית בעולם של "אמת מוחלטת" – ל"סובייקט שלם" המגלה ובתוך כך גם בורא את "עצמו האמיתי" במרחב אינטר-סובייקטיבי של "אמת יחסית". 

06623049:	תרבות העסקים האמריקנית – בין שפע למשבר
ד"ר אסתר יוגב

Business Civilization - Between Plenty and Crisis 
סמינריון, סמסטר א'
הסמינריון יעסוק בבחינה ביקורתית של דפוסי חשיבה ופעולה חדשים שצמחו בקרב קהילת העסקים האמריקנית לאחר מלחמת העולם הראשונה, בנסותה לעצב ולהציג דמות אנושית יותר ליוזמה הפרטית. במרכז הדיון יעמדו מספר נושאי מפתח: הויכוח על מהותם של צדק חברתי והוגנות במסגרת יחסי התעשייה החדשים, שנבעו מגידול טכנולוגי ותעשייתי חסר תקדים של הפירמות הגדולות, בחינת מהפכת הניהול והשפעתה על צמיחת תיאוריות חדשות במדעי החברה כגון: הניהול המדעי והפסיכולוגיה התעשייתית. יבדקו יחסי הגומלין המיוחדים שנוצרו בין הפקולטות החדשות למנהל עסקים לבין החברות המובילות בארה"ב והשפעתם על עיצוב אידיאולוגיה ליברלית חדשה בדמותה של תרבות אירגונית נלמדת. תבחן השאלה האם זוהי מכונת אירגון נצלנית, מוסווית היטב בטיעונים של צדק חברתי או, שיש בה שינוי מהותי באופי יחסי התעשייה כטענת יוזמי דרך זו.

06621451:      תרגיל צמוד למבוא לרטוריקה
גב' גליה ינושבסקי

תרגיל, סמסטר א'
קריאת טקסטים.

06621243:	האני, העצמי והסובייקט 
ד"ר ניצה ירום
The “I”, The Self and The Subject
שיעור, סמסטר א'
אנו זקוקים למה שמגדיר ומארגן לנו את עצמנו לעצמנו ולנוכח הזולת.  הטלטלה בין האני כאובייקט וכסובייקט, בין התפקוד והחוויה, הביאה לכך שציר הזהות העצמית השתנה בהתפתחות הפסיכואנליזה.  את התפתחותו ותפקידו של מושג ה"אני" נכיר דרך מאמרו של פרויד "האני והסתם".  נכיר את מרכזיותו העולה של מושג העצמי  דרך מאמרו של ויניקוט על "העצמי האמיתי והכוזב"  ואת המשכו בתפיסה הבין-סובייקטיבית של ריבוי מצבי העצמי והתייחסות להכרה בקיומו של סובייקט בקונטקסט הבין-מיני עפ"י ג'סיקה בנג'מין.

06622109:			על הגוף הפסיכואנליטי
ד"ר ניצה ירום	

The psychoanalytic body
שיעור, סמסטר ב'
תפיסת הגוף בפסיכואנליזה משקפת את התפתחות המחשבה הפסיכואנליטית עם הזמן. נכיר התפתחות זו דרך הבנת מקום הגוף בכתיבתו של פרויד, הגוף היצרי-פרשני, דרך מושג ההמרה – הדיבור דרך הגוף – שמנגנוני ההתקה וההזדהות נטועים בו.
נכיר את הגוף ע"פ מודל יחסי האוביקט ומושג הנרקיסיזם של מקדוגל, הגוף המהדהד לקשר הראשוני ולמכשלותיו. ולבסוף, את הגוף הבין-סוביקטיבי – המרה המתקיימת במרחב הבינאישי בין שני סוביקטים.
במדה וירשמו תלמידי הקבץ הדתות – תהיה התיחסות לסטיגמטה של פרנציסקוס הקדוש בהקשר זה.

06622015:              תרבות ולאומיות בספרות ילדים ונוער
גב' חנה לבנת
Ideology and Politics - Cultural basis and concepts of national identity in Children’s Literature
שיעור, סמסטר א'
הקורס יעסוק במודלים ספרותיים של ארגון העולם שהוצעו לילדים ולנוער בארצות המערב , כדי להנחיל להם תשתית תרבותית וזהות לאומית משותפת בשלבי התגבשותן של אומה או של מדינה, וכן בעתות שינוי ומשבר. הקורס יתמקד באופן שבו ביקשו חברות וזרמים אידיאולוגיים מסוימים לעצב את תפיסת הזהות של הדור הצעיר במציאות פוליטית וחברתית נתונה. הדיון יעמוד על התפקיד התרבותי-חינוכי שנועד לספרות הילדים והנוער בתהליך התגבשותן של חברות ושל אומות, בהנחלת תפיסות של זהות וערכים ובהתמודדות אידיאולוגית ופרגמטית עם מצבים של שינוי ושל משבר.
הקורס יהיה השוואתי ביסודו: במהלכו יידונו טקסטים מן הספרות האמריקנית (לדוגמה: אחרון המוהיקנים וטקסטים אחרים מאת ג'ימס פנימור קופר); מן הספרות הגרמנית (לדוגמה: מעשיות האחים גרים) וכן ספרות ילדים נאצית; מן הספרות האיטלקית (הלב מאת אדמונדו דה אמיצ'יס והרפתקאותיו של פינוקיו מאת קרלו קולודי); מן הספרות היהודית והעברית: ספרות לילדים יהודים בגרמניה בתקופת הרייך השלישי וכן מספרות ההתיישבות בארץ-ישראל ועד לספרות עברית לילדים ולנוער בימינו.
דרישות הקורס:  עבודת ביניים ועבודה מסכמת.

06621294:   הגות חברתית אמריקאית: המודל של סיימון כפרדיגמה 
  למחקרי  מיניות
ד"ר דיאנה לוצאטו

The American Social School of Thinking: Simon’s model as Paradigm for Research on Sexuality
שיעור, סמסטר א'
הקורס יעניק בסיסיים תיאורטיים ומתוoולוגיים לחקר המיניות בעידון הפוסטמודרני, תוך ביסוס על המודל של  ,William Simon הנציג הבולט ביותר של האסכולה ההבנייתית האמריקאית. באמצעות פרספקטיבה חדשנית, מחבר סיימון בין רבדים השונים (היסטוריים, חברתיים, פסיכולוגיים) ההופכים את השיח על מיניות לדומיננטי בחברה האמריקאית  ובתרבות המערבית, ומקנה כלים להבנה וחקר חברתי של המיניות. 
במסגרת הפגישות יבחנו לעומק סוגיות ספציפיות, כגון: מאפייני המיניות המתהווה בעידן הפוסטמודרני; משמעות המיניות בחברה האמריקאית ובתרבות המערבית בכלל; חברה פוסט-פרדיגמטית לעומת חברה פרדיגמטית; המעבר ממיניות לריבוי מיניויות; אוריינטציות והעדפות מיניות אלטרנטיביות; הבניית מיניות נשית וגברית; השיח בין הממדים: אינטרה-פסיכי, בין אישי ותרבותי - כמעצב זהויות מיניות מורכבות; הסלף המיני המפוצל; ההיבט הפרפורמטיבי של הזהות המינית; המשמעות המשתנה של 'סטיות' ו'פרברסיות'. נושאים אלה יטופלו תוך התייחסות להקשר הרחב של התהליכים ההיסטוריים-חברתיים המבנים את האדם הפוסטמודרני בתרבות המערבית בכלל ובחברה האמריקאית בפרט – לדוגמה - גלובליזציה, אינדיווידואליזציה, הshopping- בין אלטרנטיבות. הסוגיות הנלמדות ינותחו תוך התייחסות לצירים דיאלקטיים כגון: Constructionism לעומת Essentialism; פוסט-סטרוקטורליזם לעומת סטרוקטורליזם. תודגש הזיקה שבין תהליכים היסטוריים-חברתיים המתרחשים בחברה הפוסטמודרנית,  לבין התפתחויות בחקר המיניות האנושית. 
על-מנת לעמוד בקורס בהצלחה נדרשת נוכחות פעילה במפגשים וקריאת חומר ביבליוגרפי. בנוסף, על הסטודנטים  להגיש עבודה בסיום הקורס. 

06622105:		        מבוא לסוציולוגיה של המגדר
ד"ר דיאנה לוצאטו

Introduction to Sociology and Gender
שיעור, סמסטר א'
הקורס מקנה תשתית להבנה סוציולוגית של הכוחות החברתיים היוצרים חלוקה קוטבית והיררכית בין נשים וגברים. חלוקה זו, העומדת בבסיסן של תפיסות 'נשיות' ו'גבריות' והמנחה יחסים בין המינים, נתפסת כמובנת מאליה וכ'טבעית' ולכן חלק נכבד מן הלימוד יוקדש לכלים תיאורטיים ומחקריים המאפשרים לחשוף את אופייה כהבנייה חברתית. במטרה זו, נלמד גישות סוציולוגיות רלבנטיות - קלאסיות ובנות זמננו - תוך התייחסות ביקורתית גם לגישות המספקות לגיטימציה לחלוקות מגדריות. תיאוריות פמיניסטיות יזכו להתייחסות מעמיקה במטרה לספק כלים ביקורתיים לניתוח הפרקטיקות המחזקות את הבדלי הכוח בין המינים.  במסגרת הפגישות נעמוד על מגוון תחומים בהם נבנית ובאה לביטוי ההיררכיה המגדרית, כגון: סוציאליזציה לתפקידי מיו, מגדר ושפה, מגדר ואלימות.  נבחן סוגיות הקשורות ביחסים בין המינים בזירות שונות, בינן: משפחה, מסגרות ארגוניות שונות ותקשורת המונים. ולבסוף, נעסוק במנגנוני פיקוח היוצרים זיקה בין מגדר למיניות. הסוגיות הנדונות יבחנו גם נוכח המחקר הבין-תרבותי הקיים בתחום, במטרה לעמוד על מרכיבים אוניברסליים של המגדר לעומת דפוסים תרבותיים ספציפיים. כמו כן, נספק פרספקטיבה סוציולוגית-היסטורית להבנה מעמיקה יותר של התהליכים אשר הביאו לדפוסים הקיימים כיום בחברה מערבית ובחברה הישראלית על מגזריה השונים. 
חובות הקורס: נדרשות נוכחות פעילה וקריאה שוטפת של חומר הביבליוגרפיה. בנוסף, על התלמידים לעמוד בהצלחה בבחינת סיום. 

06621280:		דת וחברה בישראל - מגמות ותהליכים
מר נסים ליאון	
Religion and Society in Israel - Tendencies and Processes
שיעור, סמסטר ב'
1. כללי 
אחד השסעים המרכזיים החוצים את החברה הישראלית הוא השסע הדתי בין דתיים לחילוניים. קורס זה יעסוק הן בשורשיו של שסע זה ווהן בביטוייו ובהשלכותיו העכשוויות על החברה הישראלית ועל החברה הדתית בה. נקודת המבט שתושת על החברה הישראלית תהא סוציולוגית-היסטורית וכן אנתרופולוגית. הקורס יתמקד לא רק בצורות הדתיות של החברה הישראלית אלא גם בצורות החילוניות המתקיימות בחברה וידון בשאלה מי מייצר את מה בחברה הישראלית – האם הצורות הדתיות את הצורות החילוניות או שמא ההפך? מה הם גבולותיו של הדיון בשסע הדתי – האם כולל הוא מיעוטים לאומיים ואתניים?   
2. מבנה הקורס
שיעור א' – 	מבוא: דת ומודרניות במבט סוציולוגי 
שיעור ב'  - 	בין פונדמנטליזם דתי לפונדמנטליזם חילוני (התייחסות רחבה אל משנתו של     האינטלקטואל המצרי פרג' פודה).
שיעור ג' – 	החברה הישראלית – מבט כללי: מקורות ותהליכים
שיעור ד' – 	הדת והחברה הישראלית
שיעור ה' – 	החברה החרדית
שיעור ו' – 	הקבוצה הדתית-לאומית
שיעור ז' – 	דתיות קבוצת יוצאי ארצות האיסלאם
שיעור ח' – 	תנועת ש"ס
שיעור ט' – 	הרוב החילוני 
שיעור י' – 	מיעוטים לאומיים ואתניים
שיעור י' – 	מבטה של הדת אל עבר החברה הישראלית – האם סוציולוגיה דתית? 
שיעור יא' – 	המשך שיעור י' (קריאה בטקסט נבחר) 
שיעור י"ב – 	סיכום הקורס: מגמות ותהליכים ביחסי דת וחברה בישראל.  

06622110:	מכשפות וכשפנים: דת, פוליטיקה ומגדר בקרב יהודי האימפריה העות'מאנית
ד"ר ענת לפידות-פירילה

Witchcraft, Wizardry and Ottoman Jewry
שיעור, סמסטר ב'
הקורס עוסק במאגיה ורפואה בקרב יהודים בשטחי האימפריה  העות'מאנית במאות  ה- 15 – 20. במהלכו נבדוק את תפיסת העולם של החברה היהודית ובאיזו מידה תפיסה זו השתנתה במהלך התקופה הנלמדת בצל המודרניות, חדירת זרמים רציונאליים והחילון.  אנו נבחן את הצורה בה האוכלוסייה הבינה וחשה את השינויים אותם היא עוברת באמצעות בדיקת היחס לפרמטרים הבסיסיים של החברה; זמן, מרחב, יחס לאלוהות והיחס למקור המחלה. כמו כן נבדוק את ההבדלים המגדריים המאפיינים את היחס של הממסד הרבני למאגיה ולמחלה לעומת היחס של נשים מכשפות/מרפאות. מיהן  המכשפות המופיעות בטקסטים הרבניים? באיזו דרך הן תרמו לבריאות הציבור? מה היה היחס של הרבנים לריפוי מאגי? האם הפרקטיקות המאגיות והרפואיות המקובלות בעולם היהודי הושפעו והשפיעו על הפרקטיקות המאגיות של קהילות אחרות באימפריה?  על שאלות אלו ננסה לענות באמצעות קריאת טקסטים רבניים ופענוחם בעזרת מתודות  השאולות ממדעי החברה, כגון אנתרופולוגיה, סוציולוגיה, לימודי תרבות ומגדר. 

06621749:	שיר, סיפור ומחזה - תרגיל למבוא לתרבות ישראלית  
ד"ר איריס מילנר
	
Introduction to Israeli Culture: Poetry, Prose and Drama
תרגיל, סמסטר א'
התרגיל ילווה את השיעור במבוא לתרבות ישראלית, ויתמקד בקריאה צמודה של טקסטים מתחום השירה, הסיפורת והמחזאות הישראלית. הטקסטים שילמדו בתרגיל יהיו קשורים לסוגיות המרכזיות שידונו במבוא, ושעניינן המשותף הוא יחסי ההגמוניה ושוליה בחברה הישראלית ותהליכי ההבניה של הזהות הישראלית. בין היתר יתייחסו הטקסטים לקונפליקטים בין לאומיות ואינדיבידואליזם ובין יהדות וכנעניות, למקומה של השואה וייצוגיה בתרבות הישראלית ולעימותים בין-עדתיים בחברה.
הטקסטים שילמדו ייצגו קורפוס רחב של יצירות משלושת הז'אנרים הרלוונטיים, אשר נוצרו משנות הארבעים ועד ימינו. 
    דרישות הקורס: קריאה  מראש של הטקסטים שילמדו בשיעורים (בכלל זה מאמרים עיוניים), הכנת עבודת תרגיל אחת ובחינת סיום. 

06621255:	ביוגרפיה וזהות: קונפליקטים של הדור השני לשואה בהקשר הישראלי והאמריקאי *
ד"ר איריס מילנר

 Biography and Identity: Conflicts of the Second-Generation of the Holocaust in Israeli and American Context
שיעור, סמסטר א'
המושג "דור שני לשואה" הוטבע לראשונה בקנדה ובארצות-הברית, כהגדרה קלינית של בני ניצולים הסובלים ממצוקה נפשית.  אף שהוא מעורר פולמוס – היה בעשורים האחרונים למושג מפתח בשיח השואה – הן בקונטקסט הישראלי והן בקונטקסט של הקהילה היהודית אמריקאית.  ההצפה ב"תודעת שואה" המתרחשת בשני מקומות אלה במקביל (אף כי מסיבות שונות) – מתבטאת, בין השאר, בקורפוס הולך וגדל של כתיבה על שואה שבמרכזה עומדת חוויית הדור השני.  היקף התופעה הוא כה רחב, עד כי זכה לא מכבר לכינוי "תנועת הדור השני".
הקורס יעסוק בטקסטים של הדור השני – ספרותיים וקולנועיים – שנכתבו בישראל ובארצות הברית, יתאר את הנרטיב המשותף להן ויבחן אילו אינטרסים וצרכים פסיכו-חברתיים משרתים מבני עומק אלה הן בהקשר הישראלי והן בהקשר היהודי-אמריקאי.
·	תלמידים שהשתתפו בתשס"ב בקורס "פסיכולוגיה ופסיכואנליזה בספרות "הדור השני" לשואה", לא יוכלו להירשם לקורס זה.

06623055:	הנרטיב הילדי: דינמיקה בין-דורית בעיני ילדים בספרות
ד"ר איריס מילנר
The Childish Narrative: Inter-Generational Dynamics in Children’s Eyes
סמינריון, סמסטר ב'
זווית הראייה המיוחדת של ילדים – מוגבלת, ובה בעת תמימה, רעננה ומשוחררת -  – הינה אמצעי מקובל בספרות לבחינה מחודשת של המציאות. באמצעות זווית ראייה זו מושגות לעיתים קרובות תובנות חדשות ביחס לעולם. מה שבדרך-כלל נצפה  על פי קודים מקובעים בעולם המבוגרים – מואר ומובן  באופן חדש ושונה. 
על בסיס הנחת יסוד זו יעסוק הסמינר באופני התבוננותם של ילדים בדינמיקה המשפחתית: בתקשורת הישירה והסמויה בינם לבין הוריהם, בתהליכי היפרדות והבניית זהות עצמית, בהתמודדות עם מצבי משבר קיצוניים. כמו כן ידון הסמינר ברלוונטיות של תיאוריות העוסקות בעולמו של הילד (קליין, וויניקוט, ביון) לטקסטים מהספרות העברית לתקופותיה ומספרות העולם – המסופרים (וממוקדים) על ידי ילדים, ואף יבחן בהקשר זה את יחסי הגומלין בין ספרות לתיאוריה פסיכולוגית. 

06621275:	        הפלסטינים במאה ה- 20: מבט מבפנים
ד"ר עאדל מנאע
The Palestinians in the 20th Century: An Inside Look
שיעור, סמסטר ב'
החברה הפלסטינית ותרבותה חוו במאה העשרים זעזועים קשים יותר מאשר כל חברה ערבית אחרת.  בנוסף לאתגר המודרניזציה, היה הסכסוך הערבי ישראלי, ובמיוחד אירועי מלחמת 1948 גורם מרכזי לפירוק ובנייה מחדש של מסגרות חברתיות ותרבותיות.  בקורס זה ייסקרו וינותחו תהליכי השינוי והתמורה לצד ההמשכיות, במיוחד בקרב קהילות פלסטיניות ששרדו במולדתם בתוך ישראל, בגדה המערבית וברצועת עזה.  מטרתו של הקורס היא לחשוף ולהבין תהליכים חברתיים ותרבותיים בקרב הפלסטינים, אשר בדרך כלל נעלמים מעיניהם של הישראלים.

06621276:	מפגשי דתות ותרבויות: מוסלמים, יהודים ונוצרים בירושלים של
                   המאה ה- 19 
ד"ר עאדל מנאע
Religions and Cultural Encounters: Muslims, Jews and Christians in the 19th Century

שיעור, סמסטר ב'
ירושלים הייתה לאורך מאות שנים ובמיוחד בתקופה העות'מאנית (1917-1516) עיר שאוכלוסייתה מעורבת מבני שלוש הדתות המונותיאיסטיות, שאו בה עיר קדושה לבני עדתם.  קורס זה, שמתמקד בתולדות ירושלים בתקופה העות'מאנית, ידגיש פרשיות נבחרות במערכת היחסים בין מוסלמים ללא מוסלמים (יהודים ונוצרים) במשך מאות שנות השלטון העות'מאני.  תשומת לב מיוחדת תינתן לתמורות מרחיקות הלכת בתולדות העיר וביחסים הבינעדתיים במאה ה- 19.

06621749:	שיר, סיפור ומחזה - תרגיל  ל"מבוא לתרבות ישראלית"
מר עודד מנדה-לוי
Introduction to Israeli Culture: Poetry, Prose and Drama
תרגיל, סמסטר ב'
התרגיל ילווה את השיעור במבוא לתרבות ישראלית, ויתמקד בקריאה צמודה של טקסטים מתחום השירה, הסיפורת והמחזאות הישראלית. הטקסטים שילמדו בתרגיל יהיו קשורים לסוגיות המרכזיות שידונו במבוא, ושעניינן המשותף הוא יחסי ההגמוניה ושוליה בחברה הישראלית ותהליכי ההבניה של הזהות הישראלית. בין היתר יתייחסו הטקסטים לקונפליקטים בין לאומיות ואינדיבידואליזם ובין יהדות וכנעניות, למקומה של השואה וייצוגיה בתרבות הישראלית ולעימותים בין-עדתיים בחברה.
הטקסטים שילמדו ייצגו קורפוס רחב של יצירות משלושת הז'אנרים הרלוונטיים, אשר נוצרו משנות הארבעים ועד ימינו. 
    דרישות הקורס: קריאה  מראש של הטקסטים שילמדו בשיעורים (בכלל זה מאמרים עיוניים), הכנת עבודת תרגיל אחת ובחינת סיום.

06621103:  הפסיכולוגיה של הנורמאלי בראי הלא-נורמאלי: משיגעון לשפיות
ד"ר שלמה מנדלוביץ
From Psycho-psychology to the Definition of Sanity
שיעור, סמסטר א'

1. כללי
חלק ניכר מההבנות שיש לגבי ההתפתחות והתפקוד הפסיכולוגי של האדם הבריא נובע מבחינה דקדקנית של עולם הפסיכופתולוגיה. הקורס עוסק במונחי ייסוד שמניעים את פסיכולוגיית הנורמלי, וזאת- מתוך לימוד פסיכולוגיית הלא נורמלי. לצורך כך, נסקור במהלך הקורס את ההפרעות הפסיכיאטריות המרכזיות (הפרעות בספקטרום הפסיכוטי, הנוירוטי והאישיותי) ונמצה מהם את חוקיות התנהלות חיי הנפש של האדם. נעלה סוגיות שונות הקשורות לתפיסה, מחשבה, רגש, ושיפוט, וזאת- בתבניות תיאורטיות שונות המקובלות בעולם המחקר הפסיכולוגי והפסיכיאטרי (תבניות ביולוגיות, התפתחותיות, דינאמיות וקוגניטיביות, סוציולוגיות וסטטיסטיות). דגש מיוחד יושם על יחסי הגומלין שבין ההסברים המוצעים על ידי תיאוריות שונות למצבים פסיכו פתולוגים זהים.
2. מבנה הקורס
שיעור א' – מבוא: הנורמלי והלא-נורמלי, הבריא והחולה.
שיעור ב' – הפרעות פסיכוטיות 1.
שיעור ג' – הפרעות פסיכוטיות 2.
שיעור ד' – הפרעות נוירוטיות 1.
שיעור ה' – הפרעות נוירוטיות 2 (השיעור כולו יוקדש להפרעה כפייתית).
שיעור ו' – הפרעות חרדתיות.
שיעור ז' – הפרעות דיסוציאטיביות.
שיעור ח' – הסטיות המיניות.
שיעור ט' – הפרעות פוסט-טראומתיות.
שיעור י' – הפרעות אישיות 1.
שיעור י"א – הפרעות אישיות 2.
שיעור י"ב – סיכום.
לקורס לא נדרש ידע מוקדם כלשהו. 

06621290:	     ישראל, ארה"ב ויהדות אמריקה במבט משווה
פרופ' אייל נווה
Israel, U.S.A and American Jews in Comparative View
סמסטר א', שיעור
קורס זה מועבר במקביל באוניברסיטת תל אביב ובאוניברסיטת קליפורניה בלוס אנג'לס . 
הקורס דן בסוגיות מרכזיות מתוך שלוש זוויות ראייה - הישראלית , האמריקאית והיהודית אמריקאית. הקורס יעסוק בברור הקשרים בין ארצות הברית וישראל, בתנועה הציונית וביחסה לארה"ב וליהדות ארה"ב, בתפיסת הסכסוך באזורינו על ידי האמריקאים ועל ידי יהודי ארה"ב ובהשפעה המתרחבת של אר"הב על ישראל. כמו כן יבדוק הקורס את התמורות במעמדה של יהדות אר"הב ואת הקשר בינה לבין ישראל ובינה לבין החברה האמריקאית ככלל. במהלך הקורס יערכו שלושה שיעורים משותפים בזמן אמת עם אוניברסיטת לוס אנג'לס באמצעות טכנולוגיית וידאו המאפשרת למידה מרחוק, שבהם ייעשה ניסיון לדון בסוגיות משותפות תוך דיאלוג ישיר בין הסטודנטים הישראלים והאמריקאים. הקורס ינוהל על ידי ד"ר אייל נווה וישותפו בו מרצים אורחים מתחומים שונים בהתאם לתכנים שיודגשו במהלך השעורים כגון ספרות, קולנוע, דתות, כלכלה ועסקים, היסטוריה, משפטים וכדו'.

06621291:    ישראל, ארה"ב ויהדות אמריקה במבט משווה
פרופ' אייל נווה
Israel, U.S.A and American Jews in Comparative View 
סמסטר ב', שיעור 
ראה סמסטר א' לעיל.  ניתן להירשם לסמסטר ב' בנפרד.

066231070:       בנייתה של תרבות ילדים חדשה בתקופת היישוב
ד"ר שוש סיטון

Building a new Child Culture in Eretz Israel
סמינריון, סמסטר א' 
הקורס יעסוק בתהליך בניית תרבות ילדים חדשה בארץ ישראל ויתמקד בתפקידה של מערכת  החינוך הציונית בקביעה ובהפצה של דגמים ותכנים רצויים של התרבות החדשה.
תלמידי הקורס חייבים בכתיבת רפראט או עבודה סמינריונית.

06621018:                         המשחק ותרבות הילד
ד"ר שוש סיטון 

Play and the Culture of childhood
שיעור, סמסטר ב'

במאתיים השנים האחרונות חל שינוי מהותי במשחקי הילדים בחברה המערבית. הקורס יעמוד על השינויים שחלו בתפיסת המשחק ומטרותיו בחברה המודרנית והפוסט-מודרניסטית במקביל לשינויים שחלו בתפיסת תרבות הילד.
דרישות הקורס:  בסיום הקורס - מבחן בית.

06621288: אסטרולוגיה, פרשנות המקרא וחכמות אחרות – הדגם הספרדי 
                 בימי הביניים
ד"ר שלמה סלע
Astrology,  Biblical Exegesis and Other Branches of Knowledge – The Spanish Medieval Model. 
שיעור, סמסטר ב'

האסטרולוגיה המלומדת – שהתגלגלה מהתרבות היוונית-רומית לחיק האיסלאם, וממנה לחיק התרבות היהודית והנוצרית – נחשבה בימי הביניים לחכמה מדעית ככל יתר החכמות המדעיות. אבל העיסוק בה, לעומת חכמות "מכובדות" יותר כגון האסטרונומיה והמתמטיקה, עורר מחלוקות וויכוחים לא מעטים בין מדענים והוגי דעות. שהרי קיים לכאורה ניגוד אינטרסים ברור בין הנחות היסוד של האסטרולוגיה ובין הנחות היסוד של האמונה הדתית בכלל: אם מניחים כי גרמי השמיים הם המעצבים את ההיסטוריה האנושית, הפרטית או הקולקטיבית, מעט נותר להנחת השכר והעונש כדי שתעמוד ביסוד מצוות הדת ותצדיק את קיומן. במהלך המאה הי"ב מתרחשת תופעה תרבותית מרשימה בחצי האי האיברי. משכילים יהודים שינקו ממקורותיה התרבותיים של ספרד המוסלמית עוזבים את השפה הערבית ומחליפים אותה ב"לשון הקודש", בתור שפה שיכולה להביע תכנים חילוניים ומדעיים. במסגרת מעבר לשוני זה מתרחשת גם העברתה של תמונת העולם היוונית-הערבית, ובמרכזה האסטרולוגיה המלומדת וגם חכמות אחרות. אחד האמצעים היעלים ביותר להעביר תמונת עולם מדעית חדשה זו היה שילובם של תכנים מדעיים בתוך פרשנות המקרא, המקובלת יותר על חוגים שמרניים. קורס זה יעמוד על תהליך תרבותי מרשים זה, שלב מכריע בעיצוב הזהות התרבותית של אירופה המערבית. 

06621262:			   תהליכים בהבנת שפה
גב' אורנה פלג
Language Comprehension Processes
שיעור, סמסטר ב'
חלק א: הצגת הבעיה
היבטים קוגניטיביים של שפה
הבנת שפה- דו משמעות, מטאפורות ואירוניות
חלק ב: מבנה המעבד הלשוני
מודולריות לעומת אינטגרטיביות
השלכות לגבי תפקיד ההקשר והבולטות בהבנת שפה
חלק ג: מחקרים פסיכו- לשוניים
מודלים משולבים
שני המנגנונים הנפרדים
חלק ד: סיכום והרחבה

06621450:	מבוא לרטוריקה  
ד"ר שי פרוגל	
Introduction to Rhetoric
שיעור, סמסטר א'
העיסוק ברטוריקה חזר לסדר היום האקדמי והציבורי במרוצת השנים האחרונות. ההכרה בכך, שביכולת השכנוע שלך ובחשיפת המניפולציות הטיעוניות של מתנגדך טמונה היכולת להצדיק את עמדתך, החליפה את המחשבה בדבר אמת אחת שאין בלתה. המחייבים הלך מחשבה זה נוהגים לכנותו פלורליזם , המגנים הלך מחשבה זה נוהגים לכנותו בבוז רלטיביזם.
אריסטו היווני, שנחשב ל"אבי הרטוריקה", ייעד את הרטוריקה בעיקר לתחום השכילה המעשית, וליתר דיוק לתחום הפוליטי, המשפטי והטקסי. בתחומים אלה, טען אריסטו, היכולת שלך לחשוף בכל סוגיה את אפשרויות השכנוע השונות, היא שמאפשרת לך להבין היטב את הסוגיה העומדת על הפרק, להצדיק בצורה נאותה את העמדה עליה אתה מגן ולהפריך עמדות אלטרנטיביות. השכנוע בדיונים מעין אלה הוא שקובע מה אמיתי, צודק, טוב או נכון.
האדם שאחראי יותר מכל לתחיית העיסוק ברטוריקה במאה העשרים הוא חיים פרלמן. פרלמן, פילוסוף, לוגיקן ומשפטן בלגי, יצר התעניינות מחודשת ברטוריקה ובעיקר בהשלכותיה על תחומי הפילוסופיה והמשפט. הוא כינה את משנתו הרטורית "הרטוריקה החדשה". "הרטוריקה החדשה" חוזרת, למעשה, לאריסטו, אך מעונינת לטעון שהרטוריקה ממלא תפקיד חשוב בכל תחום בו שקול הדעת של האדם הוא שנקרא להכריע (ולא רק בתחום המשפטי והמדיני). השקפה זו משתקפת בשמו של אחד מספריו של פרלמן - "ממלכת הרטוריקה".
 בתרגיל "מבוא לרטוריקה" נתבסס בעיקר על עבודותיהם של אריסטו ושל פרלמן, בעזרתן נלמד על המרכיבים השונים של הארגומנטציה הרטורית (הדובר, הנמען, הטיעון, השפה וכד'). לצד לימוד זה נקרא מעט בספרות הרטורית הקלאסית, על מנת להכיר מספר תפיסות רטוריות אלטרנטיביות ומסר נאומים חשובים וידועים.

06621211:			מבוא למדעים קוגניטיביים
מר רונן צדקה
Introduction to Cognitive Sciences
שיעור, סמסטר א'
המדעים הקוגניטיביים עוסקים בשאלה כיצד עובד ה- mind . זהו תחום מחקר בין-תחומי המשלב בלשנות, פסיכולוגיה, פילוסופיה, מדעי המחשב, נוירו פיסיולוגיה ותחומים קשורים נוספים.
קורס מבוא זה, שיועבר ע"י מספר מרצים כל אחד בתחום התמחותו, מיועד להציג תמונה כוללת ואינטגרטיבית של התחום, במיוחד בכל הנוגע לשפה ולשימושיה. במהלכו נעסוק בבלשנות תיאורטית, פונולוגיה, פסיכו- בלשנות, התפתחות קוגניטיבית, פילוסופיה של הלשון והרוח ובקשר בין שפה ומוח.

06621212:		תרגיל צמוד למבוא למדעים קוגניטיביים
מר רונן צדקה
תרגיל, סמסטר א'	
המדעים הקוגניטיביים מהווים תחום מחקר בין-תחומי, הנשען על מסורות מדעיות רבות ושונות, ומתפתח בקצב מהיר תוך שילובם של תחומים שונים אלו. בקורס זה, הנלווה לקורס המבוא במדעים קוגניטיביים, נקרא מאמרים בנושאי הקורס ונדון בהם, על מנת להקל על התלמיד את ההתמודדות עם טקסטים בתחום. כל זאת תוך בחינת הקשרים בין נושאי הקורס השונים, ובינם לבין התחומים האחרים של המדעים הקוגניטיביים.

06622108:   מושג ההיפר-  והסייבר-טקסט בתורת הספרות האמריקאית 
                    ויישומיה הספרותיים" 

גב' ליזה צ'ודנובסקי

The Conceptions of Hyper- and Cyber-Text in The American Theory of Literature and its Practical Applications
שיעור, סמסטר ב'
תאור כללי של תוכן הקורס:
הקורס יעסוק בהתפתחות התיאוריה של היפר-טקסטים לצד הכתיבה ההיפר-טקסטואלית הספרותית, במהלך העשור האחרון, ובזיקות הקיימות בין התיאוריה האמריקאית לפוסט-סטרוקטורליזם אירופאי. זאת תוך התמקדות בכתבי התאורטיקנים המרכזיים של התחום, כגון לנדאו (Landow), בולטר (Bolter), מולת'רופ (Moulthrop), לצד אלה החדשים יותר (ריין (Ryan), לוננפלד (Lunenfeld), ארסרת'  (Arserth)). 
כאמור, תבחנה הזיקות הקיימות בין תיאוריות אלה לבין האסכולות המרכזיות בתורת הספרות במחצית השנייה של המאה העשרים, לדוגמה: סמיוטיקה פוסט-סטרוקטורליסטית, אינטר-טקסטואליות, רספציוניזם ועוד.
הקורס גם יתבסס על קריאה ביקורתית בכמה היפר-טקסטים סיפוריים - "אחר-הצהרים" מאת מייקל ג'ויס (Joyce), "גן הניצחון" מאת סטוארט מולת'רופ וכו', תוך ניסיון לבודד ולנסח עקרונות פואטיים, להשוות את האוטופיה התיאורטית ופרקטיקה הספרותית ולדון בהתפתחות עתידית אפשרית של הספרות הנכתבת במדיום זה.
לבסוף, ידון הקורס במבנה של ארגון ידע המיוחד להיפר-טקסטים ובהשפעתו על פעילויות ומבנים חברתיים הנוצרים סביבם. 
תכנית הקורס:
שיעור מס' 1: הקדמה, תוך המחשה – הצגת כמה דוגמאות ספרותיות (מפרוטו-היפר-טקסטים ספרותיים, כגון "מילון הכוזרי" מאת פביץ'; "טירת הגורלות המצטלבים" מאת קלווינו או "אש חיוורת" מאת נבוקוב), הממחישות את ההבדל בין טקסט ספרותי "מסורתי" להיפר-טקסט, ולאחר מכן דיון באפקטים אסתטיים אפשריים, שמבקשים להשיג היפר-טקסטים ספרותיים.
שיעור מס' 2: הגישה השוללת לעומת הגישה התומכת: טענות ונימוקים.
שיעור מס' 3: פרוטו-היפר-טקסטים ספרותיים: סקירה כללית: בורחס, נבוקוב, קורטאזאר, קאלווינו, פביץ'.
שיעורים מס' 4 ו-5: היפר-טקסט כפרדיגמה חשיבתית – סקירה היסטורית של ביטוייה בשלושה תחומים: במדעי המחשב, בפילוסופיה ותורת הספרות, בספרות ואמנות.
שיעור מס' 6: היפר-טקסט והגישות הפוסט-סטרוקטורליסטיות לטקסט.
שיעור מס' 7: היפר-טקסט ותורות הקריאה האקטיבית והיצירתית.
שיעור מס' 8: אוטופיזם אופטימי בתיאוריה מוקדמת של ההיפר-טקסטים.
שיעור מס' 9: ביקורת מאוחרת של גישות אלה והסתייגויות מהן.
שיעור מס' 10: קריאה ביקורתית ב"אחר הצהרים" מאת ג'ויס, תוך בחינת היפותזות תיאורטיות אודות ההיפר-טקסט הספרותי.
שיעור מס' 11: מבנים של ארגון ידע בהיפר-טקסטים והשפעתם על מבנים חברתיים ברשת.
שיעור מס' 12: סיכום הקורס. 

06623045:         ממדע פופולרי  עד מדע בדיוני בספרות הילדים
ד"ר טל קוגמן
From popular science to science fiction in literature for children
סמינריון,  סמסטר א'	
הקורס יעסוק באופנים בהם משמש הידע המדעי הפופולרי בטקסטים לילדים, בדרכיו ובמגמותיו. טקסטים המתארים בעלי חיים, כוכבים ויצורים המצויים עליהם, וסיפורים על מגלים וממציאים, כולם ייבחנו מן ההיבט התרבותי: מהו תפקידו של ידע זה, ומהם השינויים שהוא עבר בתרבות היהודית המודרנית במאתיים השנים האחרונות. 
דרישות הקורס:  התלמידים יחויבו בהגשת עבודה סמינריונית

06621282:	אוכל, שתייה, גבר, אישה - הישראלים הראשונים כבני תרבות
גב' אורית רוזין
Eat, Drink, Man, Woman: The Israeli in the 
שיעור, סמסטר ב' 
מטרת הקורס
מטרת הקורס היא להכיר ולבחון את הנורמות התשתיתיות שרווחו בציבורים היהודיים השונים בישראל של שנות החמישים הראשונות, ולהקנות ידע רחב היקף על נסיבות חיי היחיד והמשפחה בשנים אלה. במסגרת הקורס ייבחנו היבטים של חיי הפרט בתחומי התזונה, ההיגיינה, הניקיון, נוהגי המשפחה והקהילה ויחסי האזרחים (עם דגש על האזרחיות) והשלטונות ברמה המקומית וברמה הארצית. כן יואר הקשר שבין הספירה הפרטית והספירה הציבורית והשפעות הגומלין שלהן. המקור העיקרי לבחינת התקופה תהיה העיתונות על גווניה וצבעיה, בעיקר יושם דגש על  הטורים לאישה ולמשפחה בעיתונות היומית וכן עיתונות הנשים. במידת האפשר ייבחנו גם מקורות ארכיוניים פומביים – כדברי הכנסת ובמידה פחותה מזה מקורות ארכיוניים סמויים. באמצעות דיון במקורות יוקנו גם יסודות הניתוח של טקסטים היסטוריים מסוגים שונים. 
תכני הקורס
מבוא – המבנה הפוליטי והחברתי של החברה היהודית בארץ-ישראל עם הקמת המדינה. 
מבוא – העיתונים –  מה היה ה"צבע" המיוחד של העיתונות הפוליטית והאזרחית בכלל ואיך בא השוני ביניהם לידי ביטוי בטורי הנשים והמשפחה? מה הייתה מידת אמינותם של העיתונים? מה היה מקומם ככלי להעברת מידע מחד גיסא ועמדות מאידך גיסא? מה הייתה מידת אמינותם בעיני הציבור של אז? איך משתמשים בעיתונים כמקור היסטורי? מקומה של עיתונות הנשים כמקור מרכזי להבנת נורמות התנהגות ותרבות של בני הזמן.
חיים במעברות:  תנאי החיים של העולים, התגייסות הציבור לעזרתם, העברת ילדים למשפחות ותיקות והמפגש הראשון בין ילדי עולים וילדי ותיקים. החינוך לילדי העולים, רמת אספקת המזונות ומוצרי היסוד למעברות, רמת שירותי הרפואה והתחבורה ותנאי המגורים. אלה יושוו לממדים המקבילים אצל היישוב הוותיק בעיר, במושב, במושבה ובקיבוץ.
תפקיד הוותיקים בקליטת העולים; דימוי העולים בעיני הוותיקים בכלל והנשים הוותיקות בפרט; ההקשר התרבותי שבין ניקיון ויופי, וכן בין ניקיון ובריאות ייבחנו על רקע תנאי ההיגיינה הקשים ששררו במחנות העולים ובמעברות. הרגלי הניקיון ואף מנהגי האכילה (שימוש בידיים או בסכין ומזלג) שימשו רקע לאבחנה בין "בני תרבות" וכאלה הנחשבים פרימיטיביים. חינוך העולים להרגלי היגיינה מודרניים היה בעיני הציבור הקולט חלק מרכזי בתהליך הפיכתם של עולים לישראלים. עיקר הנטל בתחום חינוך העולים נפל על כתפי הנשים הוותיקות. נבחן אפוא את התמודדותן עם המטלה ובמידת האפשר נראה את תגובת העולים (בדגש על העולות) למעורבות שגילו הוותיקים בחייהם.
הרגלי תזונה: משבר הצנע מאפשר לבחון בקפידה את הרגלי התזונה של הציבור הותיק ושל ציבור העולים. החלטות של המנגנון הממשלתי הן שקובעות בתקופה זו את תפריט המזונות ואת המצאי. בחינת תפריטים שנתפרסמו בעיתונות היומית ילמדו אותנו מה הוקצב ואיך השפיע המחסור על קבוצות שונות באוכלוסייה. מה היה יחסו של הממסד אל הרגלי התזונה של קהלים שונים: אשכנזים, מזרחים ושומרי כשרות. מה היו אסטרטגיות ההתמודדות העיקריות של עקרות הבית עם המחסור.
יחסי שלטון וציבור: האמנם היה הציבור הישראלי ציבור קונפורמי שציית לחוקים ולתקנות שקבע השלטון, או שמא היה ציבור אנטי-לגליסטי ומרדן? שאלה זו תיבחן על רקע מידת הציות של הציבור הישראלי למדיניות הצנע. התרבות האזרחית נמדדה בימים ההם ביכולת של הציבור לשלם את המחיר העיקרי של קליטת העלייה והוא הקיצוב במזונות, במוצרי הלבשה והנעלה ובמצרכי צריכה אחרים. מי ציית לחוקים ומי לא? איך נאכפו תקנות הצנע ואיך עקפו בני היישוב את החוקים? 
צו הקיצוב של מוצרי הלבשה והנעלה הפתיע וזעזע את הציבור הישראלי בקיץ 1950. לאורו נבחן אפוא את אפנת הלבוש בראשית שנות החמישים במגזר הפועלי ובמגזר האזרחי. נתחקה אחר תרבות הלבוש, הטיפוח והיופי ביישובים העירוניים ונבדוק את מקורות ההשפעה שלה. כן נעקוב אחר ההתמודדות של הציבור בכלל והנשים בפרט, עם ההגבלות שהטיל צו זה. 
חיי המשפחה בשנות החמישים – מה היה מקומם של אבות, אמהות וילדים במשפחה הישראלית הוותיקה והחדשה? האם היו הבדלים עדתיים? האם היו הבדלים אידיאולוגיים בין תנועת העבודה למחנה האזרחי בהקשר זה? כיצד נראתה המשפחה המזרחית העולה בעיני הוותיקים?  
מנחילי התרבות בראשית שנות החמישים (בחברה החילונית) היו הבית והמשפחה, מערכת החינוך, תנועות הנוער, והצבא. מה היה חלקם של כל אחד ממקורות אלה, מה היו הערכים והנורמות שביקשו להקנות לילד ולילדה, לנער ולנערה, לחייל ולחיילת.
 מין ומיניות -  בעיקרו של דבר ניתן לטעון כי המין הורחק מן הבמה הציבורית והודר אל צד הצל של החברה. נבחן אפוא את יחסה של החברה אל המין בכלל, נעסוק בטוהר המיני, במיניות הנשית, בתופעת נישואיי הקטינות, בזנות, בהומוסקסואליות ובסוגים של ספרות בנושאי מין שרווחו בתקופה. נתייחס אל השאלה מדוע הופיע המין בתקופה זו כתופעה שטופלה בעיקר בידי רופאים.
השוואה בין תת-תרבויות: למרות שברוב החברה החילונית רווחו נורמות תשתיתיות דומות, היו הבדלים בין קבוצות שונות גם בקרב האוכלוסייה הוותיקה. נערוך אפוא השוואה בין סוגים שונים של האדם הראוי, במקרה זה של האישה הראויה. נעסוק אפוא בתדמיות של נשים שרווחו בעיתונות של ראשית שנות החמישים: העולם הזה וחרות מול דבר הפועלת, לאישה והאישה  במדינה.
מקורות 
עיתונות: דבר, הדור, מעריב, ידיעות אחרונות, הארץ,  Palestine (Jerusalem) Post, על המשמר, הבוקר, קול העם, חרות, זמנים, הצופה.
בטרם, מולד, אשמורת, העולם הזה, דבר הפועלת, הפועל הצעיר, לאישה, האישה במדינה, הד המזרח, לוח הארץ, ספר השנה של העיתונאים. 
מקורות מוסדיים: דברי הכנסת, שנתון הממשלה.
מקורות ארכיונים: ארכיון המדינה, הארכיון הציוני המרכזי, ארכיון המכון למורשת בן-גוריון, ארכיון תנועת העבודה ע"ש לבון, ארכיון מפלגת העבודה ע"ש משה שרת.
ביבליוגרפיה ראשונית
ש.נ. אייזנשטדט, קליטת העלייה, ירושלים תשי"ב.
עוז אלמוג, הצבר – דיוקן, תל אביב 1997.
דבורה ברנשטיין, האישה בארץ-ישראל, השאיפה לשוויון בתקופת היישוב, תל אביב 1994.
חיים ברקאי, ימי בראשית של המשק הישראלי, ירושלים 1990.
עפרה גרינברג וחנה הרצוג, ויצ"ו- ארגון נשים וולונטרי בחברה מתהווה, תל אביב 1978.
דבורה הכהן, עולים בסערה, ירושלים תשנ"ד.
דבורה הכהן (עורכת), קיבוץ גלויות, ירושלים תשנ"ח.
המכון לחקר דעת הקהל, מפי נשים, מחקר בין עקרות בית על קיצוב מזונות ואספקה, מאי 1949. 
פנינה להב, "כשהפאלי אטיב רק מקלקל": הדיון בכנסת על חוק שיווי זכויות האישה", זמנים 47-46, 1993, עמ' 159-149.
משה ליסק, בוורלי מזרחי, עפרה בן-דוד (עורכים), עולים בישראל, ירושלים תש"ל.
משה ליסק, העלייה הגדולה בשנות החמישים, ירושלים 1999.
מרדכי נאור (עורך), עולים ומעברות, 1952-1948, ירושלים תשמ"ז.
שלמה סבירסקי, לא נחשלים אלא מנוחשלים, חיפה 1981.
דליה עופר (עורכת), בין עולים לוותיקים, ירושלים תשנ"ו.
צבי צמרת, ימי כור ההיתוך, ירושלים 1993.
צבי צמרת וחנה יבלונקה, העשור הראשון, תש"ח-תשי"ח, ירושלים תשנ"ח.
ליליאן קורנפלד, מה אבשל ממנות צנע?, תל אביב 1949.
שמעון רובינשטיין, מברלד עד מעברת ראש-פינה, תל אביב 1993.
אילה רז, חליפות העתים, ישראל 1996.
תום שגב, 1949 – הישראלים הראשונים, ירושלים 1984.
אברהם שטאל, משפחה וגידול ילדים ביהדות המזרח, ירושלים 1993.
אהוד שפרינצק, איש הישר בעיניו, אי לגליזם בחברה הישראלית, תל אביב 1986.
Andre Rae, Homemakers, Chicago & London 1981.
D. Bernstein, (ed.), Pioneers and Homemakers, New York 1992.
Caroline Davidson, A Woman’s Work is Never Done, London 1982.
Mary Douglas, Purity and Danger, London & New York 1966.
Yonas Frykman and Orvar Lofgren, Culture Builders: A Historical Anthropology of Middle-Class  Life, New Brunswick N.J. 1987.
Deborah Lupton, Medicine as Culture, London, Thousand Oaks & New Delhi 1994.
Glenna Matthews, Just a Housewife, New York & Oxford, 1987.
William Ian Miller, The Anatomy of Disgust, Cambridge & London 1997.
Ann Oakley, Woman’s Work, New York 1974.
Ann Oakley, The Sociology of Housework, New York 1974.
Annegret S. Ogden, The Great American Housewife, Westport Connecticut & London England 1986.
Raphael Patai, Israel between East and West, Philadelphia 1953.
Judith Shuval, Attitudes and Behavior Concerning Health and Sanitation, Jerusalem 1955.

06623054: 		     פסיכואנליזה והיסטוריוגרפיה
ד"ר ערן רולניק

Psychoanalysis and Historical Theory
סמינריון, סמסטר א'
בחלקו הראשון של הסמינריון נדון בכמה מושגי יסוד פסיכואנליטיים שיש להם נגיעה לדיסציפלינה ההיסטורית כגון טראומה, העברה, העברה נגדית, חזרה כפייתית, והבנה שבדיעבד. במקביל ננסה לבודד את אותם מרכיבים במשנתו של פרויד שצמחו מתוך החשיבה ההיסטוריוגרפית של תקופתו. החלק השני יוקדש לקריאה ביקורתית של טקסטים שנכתבו על ידי קלינאים (סיפורי מקרה) והיסטוריונים במטרה לשרטט את גבולות השיח המתנהל בין שתי הדיסציפלינות ולעמוד על השפעתה של החשיבה הפסיכואנליטית על הפרקסיס ההיסטוריוגרפי של המאה העשרים.

06622114:    ההִיסְטֶרְיוֹניוּת: היסטוריה, היסטֶריה ומגדר במאה ה-19
גב' תמי רזי

History, Hysteria and Gender in the 19th Century
שיעור, סמסטר ב'
הקורס יבחן את התפתחותן המקבילה במאה ה-19 של ההיסטריה כמחלה מודרנית ושל תנועת הנשים בכלל וראשית ההיסטוריה של נשים בפרט, באנגליה, גרמניה, צרפת וארצות הברית. הקורס ינסה להצביע על זיקות בין התפתחות הפסיכיאטרייה ומאוחר יותר הפסיכואנליזה, לבין התפתחות הפמיניזם כתנועה פוליטית וחברתית. עיקר הדיון יתמקד בתהליכי ההתמקצעות והמגדור של ההיסטוריה במאה ה-19 ובתהליכי ההתמקצעות והמגדור של הפסיכיאטרייה ומחלות הנפש. הדיון יתמקד בשינויים פוליטיים, חברתיים ותרבותיים שחלו בעשורים האחרונים של המאה ה-19 במעמדן של נשים ובסיבות האפשריות לפריחתן של ההיסטריה והאנורקסיה נרבוזה באותן שנים. באופן ספציפי יותר תיבחן ההיסטריה כמחלה נשית בהשוואה למאבקיהן של תנועות הנשים ולניסיונות לכתוב היסטוריה של נשים, תוך דיון בנקודות הדמיון בין שתי התופעות: שאלות של השתקה ודיבור, אובייקט וסובייקט, וקונפליקטים בין גבריות לנשיות. 
הנחת המוצא של הקורס תהיה כי התפתחותן במקביל של תנועת הנשים וההיסטוריה של נשים, ושל ההיסטריה כמחלה נשית, איננה מקרית ומעידה על זיקות מעניינות בין השינויים הדרמטיים שחלו במעמדן של נשים באירופה בעשורים האחרונים של המאה ה-19, לבין התפרצותה של ההיסטריה כמחלה נשית מודרנית. המטרה תהיה אם כן הן ליצור היסטוריזציה של ההיסטריה ולמקם את המחלה בהקשרים היסטוריים ותרבותיים קונקרטיים (שלרוב נעדרים מן הדיון הפמיניסטי במחלה), והן להבין את מורכבות התפתחותן של תנועת הנשים וההיסטוריה של נשים בהקשר של מחלת ההיסטריה. הקורס ישלב בין קריאה בטקסטים היסטוריים שנכתבו על ידי נשים במחצית השנייה של המאה ה-19 לבין קריאה בספרות פסיכואנליטית ופסיכיאטרית שנכתבה בסוף המאה ה-19 ותחילת המאה ה-20.

ביבליוגרפיה נבחרת
ע' ברמן (עורך), פרויד ודורה, תל-אביב 1993.
 J. Chamberlin and S. Gilman (eds.), The Dark Side of Progress, NY 1985.
 H. Decker, Freud, Dora and Vienna 1900, NY 1991.
 J. Gallop, The Daughter’s Seduction
 S .L. Gilman, The Jew’s Body, New York and London 1991.
 S. Marcus, 1975, Representation: Essays on Literature and Society, NY 
 M. S. Micale, Hysteria and its Historiography: A Review of Past and Present Writings, History of Science, 27 (1989), pp. 223-261
E. Showalter, The Female Malady
C. Smith-Rosenberg, Disorderly Conduct. Visions of Gender in Victorian America, NY and Oxford 1986

06623050:              מה למדת בגן היום ילד מתוק שלי?	
פרופ' זהר שביט

What Have You Learned at School Today.
סמינריון, סמסטר ב'
הקורס יעסוק בניתוח של מקראות – ספרי יסוד המשמשים לעבודתם של מוסדות החינוך וקובעים את סדר היום שלהם. המקראות משלבות בתוכן טקסטים לשוניים ולא לשוניים, הן משתתפות ביצירת רפרטואר המודלים והטקסטים הראשוני של הילד, ולכן ממלאות תפקיד חשוב בבניית עולמו.
 ניתוח הטקסטים יתמקד בשאלות הבאות:
מהם דימוי העולם ומושגי היסוד המוקנים לילדים במקראות הנלמדות בגני הילדים בארץ (בגן הממלכתי והממלכתי-דתי)? 
מהם הערכים, הסמויים והגלויים, שלאורם מבקשים לחנך את הילדים? 
באמצעות איזה אסטרטגיות מעוצבים דימויי העולם וכיצד מועברים הערכים הסמויים והגלויים.
חובות התלמידים:
קריאה שוטפת של חומר המקורות והספרות המשנית
ניתוח של מקרה מבחן בכתה וכתיבת רפראט עליו
הצגת רפראט על מקרה מבחן אחד, שיהווה בסיס לעבודה סמינריונית
מועד אחרון להגשת הרפראטים: 1.7.2003
מועד אחרון להגשת עבודה סמינריונית: 10.10.2003
מקראות עדכניות לגני ילדים
אומנסקי, ענת, ענת גונן (ער'), 1997. המקראה לחנכה: שנה נוגעת בשנה. כפר יונה: ליתם.
אוסטשינסקי, נירה, רבקה פסח, חוה קדם (ער'), 1994. סיפורים שלנו. ירושלים: מחלקת פרסומים – משרד החינוך והתרבות.
ברוך, מירי (ער'), 1986. גן שלנו, אני ואתם. תל-אביב: עם עובד.
ברוך, מירי (ער'), 1988. גן שלנו; חגים ומועדים. תל-אביב: עם עובד.
ברוך, מירי (ער'), 1989. גן שלנו; חי צומח, אני ואתם. תל-אביב: עם עובד.
הדס, ירדנה, יוסף מלצמן (ער'), 1977. עונה וחג (א'-ג'). רמת גן: מסדה.
וויסקופף, נורית, מרים לוין, 1990. אני ואנחנו – מקראה. ישראל: משרד החינוך והתרבות, האגף לשירותי חינוך ורווחה, המרכז לתוכניות לימודים.
כהן, אדיר, פיליפ בולקיה, אבי גנור (ער'), 1991. גן: ספרם של ילדי הגן. ירושלים: דומינו.
נסים, רות (ער'), 1992. בשבילי הגן (א'-ב'). ירושלים: משרד החינוך והתרבות, מחלקת הפרסומים.
סלע, לאה, שרית ספוקויני (ער'), 1993. ירושלים (א'-ב'). ירושלים: מעלות.
סנונית, מיכל (ער'), 1998. שלום גן, אני כאן (א'-ג'). תל-אביב: ביתן.
צללזון, מירי, 1988. חקי היער הירוק. עומר: ש. בץ.
ריזמן, עפרה, תשנ"ט. סיפורים מימים עברו (א'-ב'). תל-אביב: מעלות.
שביד, סבינה (ער'), תשס"א. חנוכיות – אור וכלי (א'-ב'). ירושלים: מעלות.
מקורות משניים
בר-טל, דניאל, 1989. "השתקפות דמות הערבי ויחסי יהודים-ערבים במקראות של תלמידי בתי הספר היסודיים וחטיבות הביניים". מגמות 301-317. 
בן-יוסף, אורה, 1992. "למה ספר? (כמה שיקולים בהכנת מקראה לכתה א')". הד החינוך (דצמבר 1992), 4-6.
בנטוב, יהושע, 1999. 'שישים שנות מקראה לתלמידי בית הספר היסודי (1939-1999) - לעורר עניין בלב הקוראים לכל הפרובלמות החשובות המנסרות בחיינו המתחדשים". החינוך וסביבו 
כ"א, 79-90. 
בצלאל, י', 1989. תמורות שחלו בהשתקפות ערכים ציוניים במקראות להוראת ספרות ושפה עברית בבית הספר היסודי הממלכתי מסוף שנות החמישים ועד אמצע שנות השמונים. עבודה לתואר מוסמך, אוניברסיטת בן-גוריון, באר שבע.
דודסון, מתי, 2000. "השתקפות של רכיבי הזהות הישראלית במקראות לספרות בשנות החמישים והשישים". רבעון להיסטוריה 72, 32-43. 
הראל, שלמה, 1986/1985. "מ'כרמנו' עד 'באמר ובשיח' – ציוני-דרך בהתפתחות המקראות הספרותיות (לכיתות ג'-ד')". ספרות ילדים ונוער מ"ו (ב'), 21-26, 33; מ"ז (ג'), 57.
הרמתי, שלמה, 1992. "קדם מקראה: שלב מעבר בין האלפון למקראה". הד החינוך
(דצמבר 1992), 8-9.
מנדלר, נילי, 1988. "אידיאולוגיה במקראות לילדים". הארץ (26.5.88), 11.
פירר, רות, 1985. "השואה במקראות, 1948-1984". משואה: קובץ שנתי לתודעת השואה והגבורה י"ג, 177-202. 

06622111:         מן הגלוי אל הסמוי: אינדוקטרינציה ועיצוב ערכים באמצעות
                         טקסטים   וטקסים                 
גב' יהודית שטיימן
From the Explicit to the Implicit: Indoctrination and Value Formation through Texts and Ceremonies
תרגיל, סמסטר ב'
הקורס יבדוק את האינדוקטרינציה ועיצוב הערכים הלאומיים כדרך חינוך מרכזית בראשית המאה, זאת לעומת דגמי הוראה אחרים לפני ואחרי. הבדיקה תעשה בשלוש רמות: א. ברמה התיאורטית – בירור המושגים והשינויים באופן שבו תפסו אותם וביחס אליהם. וכן בירור הקשר בין תורות פדגוגיות מודרניות (פסטלוצי, דיואי וקרשנשטינר) לבין הערכים המרכזיים אותם בקשו המורים הציוניים לעצב. ב. ברמה הטקסטואלית - ניתוח תכניות לימודים, ספרי לימוד, וטקסטים ספרותיים מתוך מקראות לילדים. ג. ברמה הטקסית והסמבולית – בדיקת האופן שבו עוצבו והשתנו החגיגות הבית ספריות הקשורות בחגים כחלק מהמשימה של התגייסות לאומית.  
במהלך הקורס יכירו הסטודנטים את הארכיון לתולדות החינוך היהודי בארץ ובגולה ע"ש אביעזר ילין באוניברסיטת תל-אביב, ועבודת הסיום שלהם תתבסס, לפחות בחלקה, על חומרים ארכיוניים. 
דרך העבודה בקורס - היכרות עם הארכיון לתולדות החינוך, ליווי הסטודנטים בייעוץ, בקריאה ובהערות לעבודותיהם במהלך הקורס, והתנסות במתן רפראטים קצרים בפני הכיתה - מחייבת שמספר הסטודנטים לא יעלה על עשרים.
דרישות הקורס:   השתתפות פעילה בשיעורים, רפראט קצר ועבודת סיום.   	

06622112:    ילדים כאן ועכשיו:  הילד בתרבות הישראלית העכשווית
גב' רימה שיכמנטר

Children Here and Now - The Child in Israeli Culture
שיעור,  סמסטר א'
הנחת היסוד העומדת בבסיס הקורס היא כי מושגי הילד והילדות בתרבות הישראלית העכשווית אינם מושגים הומוגניים וסטטיים. מושגים אלה משתנים לא רק מקבוצה תרבותית אחת לאחרת, אלא שגם תחומי הדעת והעיסוק התרבותיים השונים מניחים הנחות שונות של ילד וילדות.
כמו כן, נראה כי הילד עומד במרכזן של התמורות המתחוללות בתרבות הישראלית, ולפיכך נמצא תדיר במרכזם של מאבקים אידיאולוגיים, פוליטיים ותרבותיים.
מטרת הקורס היא לבחון את האופן שבו נתפסים מושגי הילד והילדות בתרבות הישראלית העכשווית, לעמוד על מגוון ההתייחסויות התרבותיות ביחס למושגים אלה ועל הפונקציות התרבותיות שמיוחסות להם. 
במהלך הקורס נפגש בתחומים תרבותיים שונים המציבים במרכזם את הילד ואת העיסוק בילד ונבחן את הנחות היסוד התרבותיות ביחס למושגי הילד והילדות. 
בקורס נעסוק בטקסטים תרבותיים שונים:  ספרות פסיכולוגית או דידקטית שנכתבת על ילדים, ספרות עזר להורים, ספרות שנכתבת עבור ילדים, ספרי לימוד, עיתונות ילדים, טקסטים המתארים ילדים מתוך העיתונות הישראלית, פרסומות שנועדו לילדים והמציגות ילדים, הצגות וסרטי ילדים, שידורי ערוץ הילדים, מחקרים אקדמיים על אודות ילדות בישראל ועוד.
לאחר פרישת הנחות היסוד התיאורטיות של הקורס וניתוח טקסטים אחדים העוסקים בילד ובילדות בישראל של העשור האחרון, יבחר כל אחד ממשתתפי הסמינריון תחום תרבותי ובאמצעות ניתוח טקסטים מרכזיים בתחום ינסה לתאר את מושגי הילד והילדות שמניח תחום זה.
דרישות הקורס:  התלמידים יתבקשו להציג רפראט בכיתה ולהגיש עבודה בסיום הקורס.
דרישות קדם:   קורס המבוא של ההקבץ: "מבוא  לספרות ילדים ותרבות הילד".

06621310:		   שיטות מחקר במדעים קוגניטיביים
מר דקל שלו
Research Methods in the Cognitive Sciences
שיעור, סמסטר ב'
הקורס מועבר במתכונת של שיעור ותרגיל. בשיעור נלמדים היסודות הכלליים של שיטות המחקר בבני- אדם, תוך שימוש בדוגמאות מתחומים קוגניטיביים. בתרגיל מוסברים הכלים הסטטיסטיים לבחינה ולהסקה ממחקרים אלו.
הנושאים הנלמדים בשיעור: מושגי יסוד בחקירה מדעית (משתנים בלתי-תלויים ותלויים, מונחים תאורטיים ותצפיתיים, בעיית המחקר והשערתו), שיטות דגימה, סוגי מהימנות וסוגי תוקף והדרכים למדידתם, תנאים להסקה על סיבתיות, מערך מחקר מתאמי מול ניסויי, מערכי ניסוי ואיומים על תוקף ממצאי ניסוי. התלמידים יתנסו בבניית שאלון, בביקורת  מאמר אמפירי, ובתכנון ניסוי וכתיבת מאמר מדעי אמפירי.
הנושאים הנלמדים בתרגיל: סטטיסטיקה תיאורית - סולמות מדידה, ערכי מרכזי פיזור, מתאמים, הצגה גרפית של נתונים; סטטיסטיקה היסקית - לוגיקה של בדיקת השערות, מבחני  Z ו - t   כדוגמא למבחני מובהקות פרמטרים, מבחן X2  כדוגמא למבחן מובהקות אי-פרמטרי.

06621267:			   חברה ומשטר בישראל
ד"ר בועז שפירא
Regime and Society in Israel
שיעור, סמסטר א' או ב'
מבוא
מבנה השיעור; עיון ראשון בחברה ובמשטר של מדינת ישראל: קורותיהם, השסעים, סדר היום הלאומי, המוסדות
50 השנים הראשונות, 100 משברים
קורן דני, בועז שפירא, קואליציות, זמורה-ביתן, 1997, עמ' 239-363 (328.36E)
העבודה: מבן-גוריון עד בן-אליעזר
גולדברג גיורא, המפלגות בישראל: ממפלגות-המון למפלגות אלקטורליות, רמות, 1992, עמ' 187-221 (329E) 
הימין: מז'בוטינסקי עד שרון
שפירא יונתן, לשלטון בחרתנו, עם עובד, 1989, עמ' 133-180 (329.019E)
יסודות הדמוקרטיה הישראלית
נויברגר בנימין, ממשל ופוליטיקה במדינת ישראל (יחידה 2), האוניברסיטה הפתוחה, 1989, עמ' 7-22 (320E)
משטר חוקתי בבנייה
רובינשטיין אמנון, המשפט הקונסטיטוציוני של מדינת ישראל, שוקן, 1991, מהדורה רביעית, כרך א', עמ' 464-447 (342E)
השתתפות פוליטית ודפוסי הצבעה
קימרלינג ברוך, "בחירות כזירת מאבק על זהות קיבוצית", אצל אשר אריאן ומיכל שמיר (עורכים), הבחירות בישראל – 1996, המכון הישראלי לדמוקרטיה, 1999 
דת ומדינה: עובדיה יוסף מול יוסי שריד
שלג יאיר, הדתיים החדשים, כתר, 2000, עמ' 283-299 (296.688E)
עדות ופוליטיקה: מעליה ראשונה עד ישראל בעליה
ליסק משה, "עדה ועדתיות בישראל בפרספקטיבה היסטורית", אצל ליסק משה וברוך קני פז (עורכים), ישראל לקראת שנת 2000, מאגנס, תשנ"ו, (301.2431E)
הערבים במדינת ישראל: ממק"י עד טיבי
שפירא בועז, "שר ערבי בישראל: מחסומי העבר ואילוצי העתיד", אצל אלי רכס ותמר יגנס (עורכים), הפוליטיקה הערבית בישראל על פרשת דרכים, מרכז משה דיין, 1995, עמ' 55-63 (323.1E)
השטחים: מחלוקה עד אוטונומיה
ביילין יוסי, ישראל: 40 פלוס, ידיעות אחרונות, 1993, עמ' 21-49 (הסכסוך הישראלי-ערבי) (990.41E)
סיכום
מי באמת מחליט? העם, נבחרי הציבור, בית-המשפט העליון, הבירוקרטיה.

06621453:	המילים ככישוף והכישוף שבמילים: גלגמש, אחיו וכל השאר – 
	          קורס  פנורמי
גב' ש' שפרה
Words as Magic and the Magic of Words
שיעור, סמסטר א'
הספרות שנכתבה במזרח העתיק, האמינה בכוחן המכשף של המלים.  למרבה הפלא מה שחרט האדם לפני אלפי שנים על לבני טין מדבר אלינו כאן ועכשיו, וקסם הכישוף לא נעלם.  שכן ספרות זו עסקה בשאלות הקיומיות שהאדם מתמודד עמן בכל הזמנים, כמו למשל, החיים בצל המוות, המאבק בין הטבע והציוויליזציה וכיו"ב.
נעמוד על סוד קסמה של הספרות הזו;  נקרא יצירות מסוגות שונות, נקרא את מחזור היצירות שגיבוריו הם אשתר-איננה אלת האהבה, הפיריון והמלחמה, ובעלה תמוז-דומוזי, שאותו היא מורידה לשאול; נעסוק בסגולותיה הפואטיות ובתכניה של הספרות המסופוטמית, שנכתבה בשתי לשונות: השומרית ואכדית.
תוך כדי קריאה בספרות זו נתייחס לאלים המסופוטמים, לפולחנים, למוסדות השלטון, לאורחות החיים, לתפיסת היחס שבין האדם לאלוהיו ובין האדם לזולתו, לתפקידו של האירוס, למקומה של האישה ועוד.  נתבונן בייצוגים של אפיזודות, ובדמויות של אלים וגיבורים באמנות המסופוטמית. נעמוד על עקבותיה של הספרות הזו ביצירות מאוחרות יותר כמו שירת הומרוס היוונית, ובעיקר נבחן את השפעתה על הלשון העברית ועל המקרא. 

06621753:		תרגיל למבוא לתרבות ישראלית - אמנות פלסטית
גב' טלי תמיר

Exercise for Introduction to Israeli Culture: Art
תרגיל, סמסטר ב'
מטרת הקורס היא לחדד מספר שאלות עקרוניות, כמעט ראשוניות, דרך בחינת האמנות החזותית המקומית. מהי אמנות "ישראלית"? האם ניתן להבחין בינה לבין אמנות "אחרת"? ומעבר לכך – מה מניע יוצרים לפעול בתוך ההקשר של האמנות החזותית, שהינו שולי ובעייתי בעידן בו המדיומים הדומיננטיים הם הקולנוע, האינטרנט, הטלוויזיה? האם השוליות של האמנות, במיוחד בהקשר הישראלי, עשויה להיות גם סוג של כוח? והאם יש משמעות ממשית להיות האמנות תחום מובחן בימינו?
שאלות יסוד אלו יוליכו להתמקדות תימאטית במספר תחומי עיסוק אמנותיים, חלקם בעלי רלוונטיות מיוחדת בהקשר הישראלי: כיצד מיוצגים באמנות מיתוסים לאומיים (גבורה, שואה וכיו"ב)? כיצד נבנה דרך האמנות ייצוג של מיניות (גבריות, נשיות, הומוסקסואליות, פרוורסיה וכיו"ב)? מה הן האפשרויות הפוליטיות והחתרניות של האמנות?